holen mor ( l'histoire et l'heritage ) - pensees , journal , correspondance . - Dan Ar Wern Official Website\nTro-Vale e Bro ar Skeudoù ( 6 )\n6 - Douster Bevan\n"Ur Rouantelezh skizofrenek " a rae eus e vro c'henidik pa venege Breizh Zavier Grall ( 1 ) :\nDav ' oa bet dezhan he adijinan dibaouez adalek tourioù Sarcelles marteze , o tresan livioù e ene trubuilhet 'kreiz holl re bet kaset dre-man gant tud eus pevar c'horn ar bed hag o tiskulian e hini e-unan e trolinennoù diresis un hunvre pe ur yezh digant an harlu .\n"Unan bennak evel-se " edon ( 2 ) , o vougan e kambrig dizanv ur gêr estren 'vel hini Le Clezio , met o kavout repu daoust da se enni hag ivez e lennadenn adkroget bepred eus levr va foan em ziabarzh , prenester digor-frank neoazh war an donvor ha war un natur stank-tre pe dost , he degouezhioù ken rust ha damzic'hortoz !\nPiv , du-man , en doa envoret ergentaou douster bevan ?\nKoun am boa dalc'het eus barroù-arnev feuls-tre kentoc'h , eus ur mor o spouman dindan yudoù ar Mistral gouez o tont eus ar c'hornôg , frondoù mezvus tamariskl ha siprez gantan , a skube a-gevret gant nerzh poultrenn ar straedoù ha brizhsked touellus ar binvidien nevez .\nDoureier-beuz ar glav a rae o c'hwezh put da c'houde , o c'haranan an douar , o toullan-didoullan ruzelennoù ruz-plom a-bezh a darzhe war an ter-douar teuzet . Ha goulloù taer , trellus an heol o tomman maezioù an endro a-nevez kent brevin an dud gant holl e c'halloud meurdezus !\nPegement a endervezhioù en digenvez 'pad ehanoù-hanv didermen , kuzhet a-drenv damskeud warezus bet silet dre 'r stalafioù ' keit ma veze seblantet un dae bevan er-maez dre greiz ar c'hwrez !\nUl liorzh-bugale avat ' oa Nisa 'vidon da gentan .\nEbatal a raemp e skeud ar manati 'touez dismantroù Cimiez , keoded kozh ar Romaned .\nSavet eo bet ar skolig war un doare beg-douar uhel a-us da blaenenn veurdezus ar Paillon . ( 4 )\nRibitailhoù bugale ' c'hoarie 'man 'mesk ar bleunioù liesliv , oc'h ober soubig e dour ar feunteunioù pe o redek dindan ar gwez-orangez .\nNa pebezh plijadur ' oa bet din adkavout un tamm uheloc'h "ar c'hoadig " , seurt kornadig kuzh 'vel ur peniti dihewel ha didrouz ma veze skoachet ennan er skeud an tomman dervenn d'am c'halon !\nMont a rae mamm-gozh Alis ganin a-wechoù , o klask du-hont a-dra-sur ur goudor a-berzh Doue 'enep an ifern 'kreiz an tan .\n' Vidon-me , ' oan e ged da dreuzin gant hiraezh met aonik un tamm ivez en tu all ar bed-man da "Vro ar Burzhudoù " estlammus , rouantelezh achantet va c'haeran hunvreoù-bugel !\nEn ul lec'h dudioù dinamm , teatrig " troioù-kaer " hon yaouankiz 'vel ma oa an hini-se , ne zaleen ket da santout un dra bennak diaes din da gompren en disheol ...\nPlijout a rae din pignat , me va-unan pe gant tud all , ouzh ur wezenn ken munut ma veze graet eus ur skourr hepken , izel a-walc'h , a glote mat gant neuz an takad douar .\nKludet warni e kleven frondoù mezevellus , o vezan intret betek kreiz va c'halon gant sarac'h o sevel diouzh an didrouz hag o selaou unan bennak er pellder o strakal diheverzh e gammedoù gevrinus war dachenn ar bochad gwez bet goloet a zelioù pin 'pad ma kemmeske ingal trouz divent ar mor 'vel ur seblant sorc'hennus anezhan gant hini dispis tolpad tudoù , kirri hag uzinoù ar gêr vras vogedet gant he gazoù saotrus ...\nDAN AR WERN - An Istor hag an Hêrezh I - Holen Mor III - Tro-Vale e Bro ar Skeudoù ( Envorennoù eus Amzer va Yaouankiz I ) - 6 - Douster Bevan - 2006 / 2016 - Pep gwir miret strizh - All rights reserved - Tous droits réservés - " Tro-Vale e Bro ar Skeudoù / Balade au Pays des Ombres " , copyright 2006 - " Holen Mor " , copyright 2013 .\n1 - "Ar Marc'h Gourvezet " , respont da " vMarc'h al Lorc'h " Per-Jakez Heliaz ( Le Cheval Couché , 1977 , Réponse au " Cheval d'Orgueil " de Pierre-Jakez Hélias ) gant Zavier Grall ( 1930 - 1981 ) , skrivagner , barzh ha kazetenner breizhat .\n2 - " Unan Bennak Evel-Se " , teskad barzhonegoù Dan Ar Wern - Copyright 2007 , pep gwir miret strizh .\n3 - "Douster ar Vuhez " ( La Douceur de la Vie , 1939 ) , levrenn XVIII eus "Tud a Youl Vat " ( Les Hommes de Bonne Volonté ) , heuliad romantoù bet embannet etre 1932 ha 1946 gant Jules Romains ( 1895 - 1972 ) , dramour , skrivagner ha prederour gall .\n4 - Stêr-veur a red direizh 'vel ur froud eus ar menez a-dreuz Nisa .\n23 septembre 2015 3 23 /09 /septembre /2015 15:20\nL'Histoire et l'Héritage I - HOLEN MOR III - Tro-Vale e Bro ar Skeudoù ( Envorennoù eus Amzer va Yaouankiz I ) - 4 - Gilliatt hag ar Vorgazhenn .\nTro-Vale e Bro ar Skeudoù ( 4 )\n4 - Gilliatt hag ar Vorgazhenn\nMoarvat omp stummet gant hon envorennoù , hon endro , hor yezh .\nHa' vez lavaret ouzhpenn eo hon ene un dremmvro . Aner 'vefe dimp kredin ' c'hellfemp e eskemman zoken m'e vije bet kinklet ha treuzwisket gant ur sevenadur estren .\nUn emrouestl eo pep buhez .\nA-nevez e tizoloan ar menoz-man bet skrivet gwechall gant Herry Kefeleg e rakskrid e levr anvet " Baleoù Breizh " ( Promenades en Bretagne , 1969 ) .\n" Pedin hag aspedin a ra holl lec'hioù all an den divouezh , a gav dezhan , 'vit asantin gwelloc'h d'ar goulenn dizehan-se : Piv on ? " ( 1 )\nNeuze ' oa ret din va-unan , beajour meur , chom hep paouez a ober anezhan bepred d'an holl zremmwelioù ar bed !\nHag o deus respontet din ?\nUr mare ' zo bet avat ma sonje din kavout c'hoazh a galon un diskoulm eus ar gudenn-se .\nSetu giz ar c'hrennarded eman o vont a-benn-herr 'vel Aleksandr da c'hounit ar bed leun a virvidigezh ha kredoni o c'halonoù !\nHa prederiet int gant en em glask ivez en o diabarzh ?\n" Em anavez mat te da-unan , a c'hourc'hemenn dimp an dro-lavar, ha te ' anavezo an hollved hag an Doueed . " ( 2 )\nPadal ' oa kentoc'h melkoniek ha skoachet va zemz-spered .\nVa mirout a rae a-wechoù da gomz an abafded kriz ' oa staget ouzhin pa vezen goulennet dirak an holl .\nUr c'houn gloazus a zalc'han ennon eus ur goulenn dre gomz bet graet din a-zivout ul labour skol a zleemp ober.\nN'oan nemet ur skoliad eeun eus ar pevare klas e skolaj-lise Nisa ar "Park Impalaerel " ( Parc Impérial ) d'ar mare-se , oadet a drizek , pevarzek vloaz pe war dro .\nKroget ' oa va c'helenner galleg , dous 'vel ar mel a-hend-all , da gerzhout a gammedoù bras dre ar c'hlas gant ar sonjenn e kavfe marteze ur gouzanver nevez . Ha siwazh din , en doa va diskouezet gant e viz !\nDre hir c'hortoz ma vin prest da larout dezhan gerioù bennak ar skrid dirazon ha deut gwall skuizh ganin , en doa lakaet e ziadrenv war benn va zaol ' benn ar fin .\nHa darev e neuz e selle pizh ouzhin-me o ruzian breman truezus va zivougenn ' vel ma vefe gwelet poanioù droch ul loen mut .\nPetra nec'husoc'h chom seizet rak an aon e gwirionez ?\nPetra gwashoc'h 'get em gavout en hoc'h-unan skoet ha mac'homet gant from ennoc'h bezan en digenvez iskis ?\nChom a reas garanet don em spered ar pred-se , test eus ur c'hloaz didrouz ha krenv ennon war un dro .\nVa fenn 'm boa soublet, ken start ' oa din em santout dindan lagad didruez an holl furcherien-se o fik-goulenn dirazo : strafuilhet ' oant gant unan dishanval diouto !\nTamm-ha-tamm ' voe ret din stourm ouzh ar vorgazhenn 'vel Gilliatt, hini an diaouloù em c'horf, hini euzhus a harzhe ouzhin da welout ene Breizh " arc'houerez " en e vleunv dreist va islonkoù :\n" Hunvreal ' vennan da goll va hent-me ... " ( 3 )\nDav ' oa din pignat eus ar skeud da grec'h adarre ' vit damwelout " ur skleurenn dindan al Loar " . ( 4 )\nHa bernout a rae din ar bed diavaez ma n'em c'hase ket gantan d'an donvor ?\n" Bout dieubet eo bout dilezet ", a notenne c'hoazh ar Mestr-meur .\nPa vezen o vale dre ar menez ' kichen ar santual Itron-Varia Fenestr pe e "Traonienn ar Burzhudoù " , en em gaven er gêr 'vel ur "Beajour dreist Mor ar C'houmoul "... ( 5 )\nO vont a-hed Beg Sant-Hospitius er C'hab-Ferrat e tegouezhe din ober goulennoù ouzh lusk-dilusk peurbadel ar gwag a lakae da skein war an traezh o lestr-tasmant eus ar "Bez Bras " all a lugerne du-hont dindan ar glav hag an heol , aodoù pell a zegase d'am sonj o c'hoarioù skeud e bro iskis ar mojennoù , hini ar Feunteun Achantet ... ( 6 )\nNann da , n'oa ket posupl !\nNe c'halle ket enkorfan ar vro bet roet dimp gant Doue ar Republik "unan ha dirannus " ma vevemp ken boutin enni !\nO lenn "Trizek ha Pevar-Ugent " ez adkave kentoc'h anezhi , kement e krogen don el levr-se , unan eus ar pennoberennoù diwezhan Viktor Hugo , diouganer bras\nan ijin keltiek .\nDremmoù ur rezistant taer m'en em anaveze ennan me-unan ' veze ganti, ar markiz Lantenag .\nN'oan ket ur chouan hag un den gouez me ivez ?\nVa lakae da hunvreal skeudennadurioù ken kaer an tresour Diogène Maillart bet moullet e embannadur 1876 Eugène Hugues .\nIvez anvioù bennak mod Arvorig o sonlivioù : Halmalo , Tellmarch ...\nEus ene François-René en e dourell Gomborn ' sante ennon da bemzek vloaz . ( 7 )\nEnvorin a ran c'hoazh an hanv kaer-se 1967 bet tremenet ganimp anezhan dindan sell karantezus ar Pendine kent ma teuas diouzh ar c'hiz kreizenn-ski Puy-Saint-Vincent ' harz ar menez-se erc'het a-wechoù adal ar pemzek a viz Eost .\nGant un naon bras e lennen ahont penn-da-benn " Kounskridoù en Tu all d'ar Bez ".\nPlijout a rae din istor Hervine Magon " a c'hoarzhe gant plijadur , a ouele gant an aon . " ( I , 5 )\nKomz a rae eus va bugaleaj din-me va-unan hag o lenn anezhan e tegase d'am c'houn adarre un dousig-koant mod Breizh anvet "Maloute " , prinsezig melen he blev a vale kazel-ouzh-kazel gant he marc'heg kadarn , heman o tougen ur sae-foutouilhat hollgaer nepell diouzh hengoadeg Vrekilien !\nBez' ez eus ul luc'hskeudenn gozh a ziskouez ac'hanomp gant hor falsjaved , div velo bugelien .\nA-drugarez dezhi eo dasorc'het dre vurzhud holl skeudoù va zremened : hon troioù-kaer pa'z aemp da vreskenn ha da riboulat gant va c'hoar Marianig , pennrenerez ha penn-paotr gwirion hon tropell , am stleje bepred dre gaer pe dre heg 'dreuz al lann war he lerc'h , hep menegin va hiraezh 'vit gouelioù Nedeleg gwechall-gozh ...\nL'Îlot Haut , Bellevue : degouezhout a ra d'an anvioù-man dassenin c'hoazh em fenn ; Kamp Koetkidan e ospital an arme gant ur groaz vras wadlivet warnan ( hini an Demplourien ? ) a welan anezhan bepred dirak va daoulagad .\nA-walc'h eo din ur soudardig plom war un estajerenn , marc'heg Sant-Sir meurdezus gant ur glipenn plunv gwenn-ruz war c'horre e chako , 'vit lakaat da skedin em noz livioù hud va bro c'henidik .\nDAN AR WERN - An Istor hag an Hêrezh I - Holen Mor III - Tro-Vale e Bro ar Skeudoù ( Envorennoù eus Amzer va Yaouankiz I ) - 4 - Gilliatt hag ar Vorgazhenn - 25 a viz Mae 2006 ( adwelet : Gwengolo 2015 ) Pep gwir miret strizh - All rights reserved -Tous droits réservés . "Tro-Vale e Bro ar Skeudoù " / Balade au Pays des Ombres , copyright 2006 - "Holen Mor " , copyright 2013 .\n1 - " Baleoù e Breizh " ( Promenades en Bretagne , Balland , 1969 ) gant Herry Kefeleg ( Henri Quéffelec , 1910 - 1992 , skrivagner breizhat ) .\n2 - Skrivet eo bet ar frazenn-man war dalbenn Dempl Apollon Delfi .\n3 - " Bretagne " ( Breizh ) , barzhoneg Dan Ar Wern in " An Hent Kollet " ( Le Chemin Perdu , 1992 ) .\n4 - " Labourerien ar Mor " ( Les Travailleurs de la Mer , 1866 , Victor Hugo ) .\n5 - " Ar Beajour dreist Mor ar C'houmoul " ( Der Wanderer über dem Nebelmeer , 1818 ) gant Caspar David Friedrich ( 1774 - 1840 ) , livour romantel alaman - Notenn 10 , " Istor ur Bleinier Laz-Senin "( Histoire d'un Chef d'Orchestre , Auberive , 11 , 4 ) gant Dan Ar Wern .\n6 - Menez Tombe ( Menez Mikael ar Mor ) , enezig Tombelaine .\n7 - " Kounskridoù ( Envorennoù ) eus Tu all d'ar Bez " ( Mémoires d'Outre-Tombe , 1811 / 1841 , François-René de Chateaubriand .\n2 mars 2015 1 02 /03 /mars /2015 10:51\nL'Histoire et l'Héritage I - HOLEN MOR III - Tro-Vale e Bro ar Skeudoù ( Envorennoù eus Amzer va Yaouankiz I ) - 3 - Ar Sklerijenn Ziabarzh .\nTro-Vale e Bro ar Skeudoù ( 3 )\n3 - Ar Sklerijenn Ziabarzh\nM... , studierez yaouank elzasat .\nVa zimezin bet torret bremaik 'vel ma vo diskleriet .\nMenoz kentoc'h droch , derc'henn ur romant a zezrevellfe eilbuhez Alain-Fournier : penaos e c'hellas an oberour tec'hel diouzh ar marv ha goude bet en em gavet en Alamagn dindan lesanv Frantz de Galais , penaos e teuas a-benn da vevan kuzhet en ur manati 'vel an aotrou Châteaubriant . ( 1 )\nKlask a ran gouzout ha n'on ket ar skrivagner adenkorfet-se a-wechoù ( an hini kentan evel just ) , ken em eus sonj da gentan-penn anezhan , kester Bro an Eneoù .\nIstor " Kontez an Denvalijenn " ' c'hallfe bezan ivez ' oa bet kemeret ganti plas " Madame Royale " marteze ( Marie-Thérèse Bro-Chall ) . ( 2 )\nPrederiadenn hir ennon war dalvoudegezh adtermenan ur vuhez nevez ma vefe tu d'en ober pa vez skarzhet kuit ganeomp an hini kentan foeltret 'benn ar fin .\nE doare Rimbaud , da skouer , hag ac'hano an diaester gouzout pezh 'oa gwelloc'h evitan : meskan al livioù pe glask lec'hioù all ?\nAnv " Frantz Moln " a c'hellfe bezan implijet gant ur pal arouezel ...\nDegouezhout a ra din sonjal un deiz skrivan envorennoù amzer va bugaleaj ... E stumm an Triadoù Keltiek , marteze , gant tri c'helc'h e-barzh ?\nPleustrin a rafe an hini diwezhan war ur veaj hir en ec'honder e-skeud un emsellerezh .\nGant o egorlistri e teufe an Atlanted , kerent a-bell , da gas kuit ganto tud bennak bet chomet bev dre vurzhud goude ar gwallreuz nukleel bras . ( 4 )\nKousket mik e welfe dibunan dirazo o envorennoù an Douar hon harozed , pezhoù heverk pe heverkoc'h bennak o buhez den .\nHa santout a rafe-i ar c'hoant-se da gemman an dorn ganto 'vit adc'henel ?\nPsikologel en diabarzh 'vefe bevet o avantur dreist-holl : " The Inner Light " * ( kanaouenn George Harrison ) . An ene a chom bev ennomp o tigerin , bennozh d'ar Garantez , holl zorioù Rouantelezh Doue .\nMont kuit pell bras 'trezek an don-donan e-unan-penn . Klask en e galon sklerijennadur an Tad peurbadus . Karout .\nDAN AR WERN - An Istor hag an Hêrezh I - Holen Mor III - Tro-Vale e Bro ar Skeudoù ( Envorennoù eus Amzer va Yaouankiz I ) - 3 - Ar Sklerijenn Ziabarzh - Kentan a viz Ebrel 1990 ( adwelet : meurzh 2015 ) - Pep gwir miret strizh - All rights reserved - Tous droits réservés . " Tro-Vale e Bro ar Skeudoù / Balade au Pays des Ombres " , copyright 2006 - "Holen Mor " , copyright 2013 .\n1 - Frantz de Galais , breur Yvonne er "Meaulnes Veur " ( Le Grand Meaulnes , 1913 ) gant Alain-Fournier ( 1886 - 1914 ) , lazhet war an dalbenn .\nAlphonse de Châteaubriant ( 1877 - 1951 ) , romantour gall kenlabourer an Nazied , a echuas e vuhez ' barzh ur manati austriat dindan lesanv "Dr Wolf " .\n" Istor ur Bleinier Laz-Senin " ( Auberive 11 , 3 )\n" Noz Sezambr " , II , 3 - An Arnev ( L'Orage )\n2 - " Kontez an Denvalijenn " : a vefe bet marteze Madame Royale , merc'h wirion Loeiz XVI ha Marie-Antoinette Bro-C'hall , eskemmet gant unan all o treuzin an harzoù Suis goude ma voe dieubet diouzh an Templ d'an 19 a viz Kerzu 1795 . Gwisket bepred e du e vevas kuzhet e holl vuhez e Hilburghausen ( Thüringen ) betek he marv ( 1837 ) .\n3 - Oc'h ober dave da Drilogiezh Dan Ar Wern .\n4 - " An Trede Arc'h " ( Auberive 9 ) .\n* " The Inner Light " , kanaouenn ar Beatles deut er-maez e 1968 , skrivet gant George Harrison ( 1943 - 2001 ) - All rights reserved EMI Records LTD / Parlophone 1968 .\n25 novembre 2014 2 25 /11 /novembre /2014 14:27\nL'Histoire et l'Héritage I - HOLEN MOR III - Tro-Vale e Bro ar Skeudoù ( Envorennoù eus Amzer va Yaouankiz I ) - 2 - Luduennig ar Vilin-Winlec'h .\nTro-Vale e Bro ar Skeudoù ( 2 )\n2 - Luduennig ar Vilin-Winlec'h\nPa gemeran penn hent amsked / Ar Wenodenn marellet-holl ... ( 1 ) / hunvreoù hag envorennoù va bugeliezh , ha me skuizh-divi 'vel kalz re all gant poanioù ha prederioù a voustr siwazh war hon from er buhez pemdeziek , e c'hoarvez din adkavout al levrioù kozh-se a skoas un taol gwechall em c'halon gant o frond prizus deuet eus ur bed all .\nAdwelout a ran c'hoazh va mamm o vont d'ar skol en he botoù-koad gant he dornlevr Istor Breizh .\nLuc'hskeudennoù melenet ar vare-se a ziskouez din c'hoarzh he yaouankiz-flamm war he dremm en desped da gement-all , en he c'harter paour-glan e Sant Brieg , " Hent ar Vilin-Winlec'h " .\nAdober 'm eus dleet ar birc'hirinded abaoe .\nMet e oa ankeniet va spered ha gwasket va c'halon bewech ma welen al logell-man ken drouk ha diaoulek he hoal hag he beli .\nN'ouzon ket resis ha n'he deus ket roet plas an tiig trist da ranndioù bennak da feurmin hiziv ha ne oa ket bet koultronet ar wenodennig a hede anezhan a-hend-all .\nHag evit ar mell ki-bleiz pemp-warn-ugent vloaz 'zo ? E harzoù gouez a dinto bepred em fenn hag em c'halon ! En em veskan a raint an eil egile da viken gant " An avel walarn a yud hag a groz ! "\nHogos a-zindan envor ez anaveze gwerzennoù-man barzhoneg hollgaer DIR-NA-DOR ( Erwan Ar Moal ) , anvet " Fe , Spi , Karante " - Feiz , Spi , Karantez - ha deiziadet 20 C'hwevrer 1907 . Pell o deus entanet va faltazi barzh yaouank en harlu .\nEchu a reont meurdezus an oberennig bet skrivet gant Alain Raison du Cleuziou ha Charles de la Lande de Calan , beskont ha kambrelan kuzh ar pab Pi X .\n" War he roc'h kalet ,\nGant Fe daoulinet ,\nBreiz ne spouron ket ! " ( 2 )\n' Raok mont da gousket o chom en estlamm gant he danevelloù brav leun a reuz hag enor war un dro a-zivout Istor hon pobl bet desket e Robien e ti C'hoarezed ar Spered Santel , em bije gellet muioc'h teurel pled outo ha selaou gant muioc'h a feiz ouzh ar vaouez-se ken eeun hag oberiant a glaske o rein da c'houzout , lorc'h enni , d'he mab : Nevenoe , trec'hour war roue ar Franked Karl Voal , skrap Naoned gant an Normaned , Alan Fergant o vont kuit da Vrezel Vras ar Groaz en ul lezel e zugeliezh kaer da Ermengard e bried , ken dous ha deol ...\nMet envor boanius deroù ken tenval he deiz he doa lakaet luduennig ar vilin-winlec'h da vezan simudet a-walc'h .\nLuskellan a rae ac'hanon a-wechoù , o tiskouez din he c'harantez don leizh he c'halon dener dre ur rimadellig a gane er prantad-se ken diaes :\n" Mont a rae d'ar skol Jezuz mabigell ,\nO tougen e groaz war e zivaskell ... "\n( Le petit Jésus allait à l'école en portant sa croix dessus son épaule ... )\nRe vuan 'oa aet va mamm-gozh d'ur bed gwelloc'h , o lezel en hini-man he-unan gant he enkrez ur paourkaezh krennblac'h wallgaset gant he zad hag he lezvamm .\nPebezh ur c'hloaz 'oa dleet bet dezhi sevel he yaouankan breur gant he c'hoarig yaouan !\nEvidon-me bugel peurskoaziet ha skoazellet mat , disonj hep digarez eus an darvoudoù ken munut-se , ne baouezen ket da c'houzanv garv an harlu koulskoude , oc'h adkrouin hep ehan hor rambreoù arvoriat , o skrivan ur wech c'hoazh roll hor roueed , konted ha duged , hor broioù puilhentez , enezi pell Avallac'h ken marzhus o anvioù , a gomze din eus ur vare leun a c'hloar , eus un douar dreistdiraez a oa henvel ouzhin , va hini : Bro-Ereg , Erispoe , Salaun , Kerne , Devnon ...\nMont a raen mantret-marv ivez pa veze kaoz eus gwalleurioù hon Dugez Anna , ken yaouank ha dilezet e-tal da blanedenn diflach va Breizh .\nN'o doa servijet da netra strivoù Landais , ar c'huzulier feal , bet tapet gant un taol Juzaz , hag a voe " dalc'het , barnet d'ar marv ha krouget goude e Naoned ( 1485 ) " . ( 3 )\nEvit an dug Fransez II , tad ar brinsez kaezh , en em gavas " marvet gant ar c'hlac'har " , a zispleg al levr , goude drouziwezh bras Sant-Albin-an-Hiliber , gwallziseur a sonas glaz hon dizalc'h ( 1488 ) . ( 4 )\nDAN AR WERN - An Istor hag an Hêrezh I - Holen Mor III - Tro-Vale e Bro ar Skeudoù ( Envorennoù eus Amzer va Yaouankiz I ) - 2 - Luduennig ar Vilin-Winlec'h - 17 mai 2006 ( adwelet : Du 2014 ) - Pep gwir miret strizh - All rights reserved - Tous droits réservés . " Tro-Vale e Bro ar Skeudoù / Balade au Pays des Ombres " , copyright 2006 - "Holen Mor " , copyright 2013 .\n1 - Paol Lukas ( 1827 - 1858 ) , barzh breizhat - AL LIAMM 190 .\n2 - " Istor Breizh Eeun " ( Histoire de Bretagne Elémentaire ) , gant Alain Raison du Cleuziou ha Charles de la Lande de Calan , beskont , embannadurioù Armand Prud'homme , Sant Brieg , 12 ru Poulain-Corbion , 1933 .\n3 - Per Landais ( 1430 - 1485 ) , pennan kuzulier da Fransez II , dug Breizh , a strivas da zifenn frankiz Breizh a-enep iriennoù Charlez VIII , roue Frans .\n4 - Sant-Albin-an-Hiliber , lec'h emgann ma voe trec'het ennan arme Breizh gant hini Bro-C'hall ( 28 a viz Gouhere 1488 ) .\nTaolenn : " Deiz ar Pask Kentan " ( Jour de Première Communion , salons 1905 ) gant Alfred Guillou ( 1844 - 1926 ) , livour breizhat .


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/475 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/475\nSCRIV d’an eal euz a Iliz Ephesus :\nSetu aman ar pez a lavar an hini a zalc’h ar seiz stereden en he zorn deo, ha pehini a vale e-kreiz ar seiz cantoleur aour : (2) Anaoud a ran da oberou, ha da labour, ha da batianted ; ha gouzoud a ran penaos na hellez ket anduri an dud fall ; hag ec’h euz amprouvet ar re a lavar ho-unan ez int ebestel, ha n’int ket, hag ec’h euz ho c’havet gaouiad. (3) Gouzanvet ec’h euz bet, hag ec’h euz bet patianted, hag ec’h euz labouret evit va hano, ha n’ec’h euz ket kollet a gourach. (4) Mes me em euz kement-man en da enep, dilezet ec’h euz da garantez kenta. (5) Dalc’h sonj eta a be leac’h ez oud kwezet, kemer keuz, ha gra da oberou kenta ; anez e teuin d’az kavoud dizale, hag e lammin da gantoleur euz he blas, ma na zistroez ket. (6) Koulskoude ec’h euz an dra-man, kâs ec’h euz ouz oberou an Nicolaïted, ouz pere em euz kâs ive. (7) Ra zeui an hini hen deuz diou-skouarn, de zelaou ar pez a lavar ar Spered d’an Ilizou : D’an hini a vezo treac’h, me a roio dezban da zebri euz ar vezen a vuez, pehini a zo e-kreiz barados Doue.\n(8) Scriv ive d’an eal euz a Iliz Smyrn :\nSetu aman ar pez a lavar ar C’henta hag an Diveza, pehini a zo bet maro, hag a zo deuet adare da vuez : (9) Anaoud a ran 9 da oberou, ha da drubuliou, ha da baourentez, (petra-benag ma’z oud pinvidic,) ha droug-prezegerez ar re a lavar ez int Judevien, ha n’int ket, mes a zo eur sinagog euz a Satan. (10) N’az pez aoun rag netra euz an traou e pezo da c’houzanv ; setu, an diaoul aia da deurel darn ac’hanoc’h er prizon, evit ma veot amprouvet ; ha c’houi ho pezo eun affliction a zeg devez. Bez fidel beteg ar maro, hag e roin d’id ar gurunen a vuez. (11) An hini hen deuz diouskouarn, ra zelaouo ar pez a lavar ar Spered d’an Ilizou : An hini a drec’ho, na recevo koll e-bed euz an eil maro.\n(12) Scriv ive d’an eal euz a Iliz Pergamus :\nSetu aman ar pez a lavar an hini hen deuz ar c’hleze lem euz an daou du : (13) Anaoud a ran da oberou, hag al leac’h en pehini emoud o choum, el leac’h ma ema tron Satan ; hag e talc’hez va hano, ha n’ec’h euz ket nac’het va feiz memeus en deiz ma’z eo\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/475&oldid=125610 »


Pajenn:Marrec - Doctrin ar guir Gristen.djvu/65 - Wikimammenn\nPajenn:Marrec - Doctrin ar guir Gristen.djvu/65\nsubl dezan : sinifiout a ra c’hoas, penos an Autrou Doue hon tad a zo infinimant parfet, penos e ma dre-oll, e vêl pep tra hac e c’houarn pep tra. Pebes sujet a gonsolation evit an dud-vâd dre ma’z-int certen penos e consider o foan, ha penos e teui d’o zicour ha d’o recompansi ; mæs ive pebes sujet a spount evit ar re fall, ô compren penos o guêl oc’h ober an drouc, ha penos ne lezo quet an drouc a reont hep punition !\nDre e oll-galloud eo en deus Doue crouet an êe hac an douar : croui a sinifi ober un dra-bennac eus a netra. Doue en deus tennet eus a netra an êe hac an douar, quement a velomp ha quement ne allomp quet da velet : comzet en deus, eme ar Scritur, ha pep tra a zo bet græt : dixit et facta sunt . Ar Mab hac ar Speret Santel o veza ar memes Doue gant an Tad, oll-galloudec hac infinimant parfet eveltan, o deus ive evelthan contribuet da groui ar bed hac a gontribu evelthan da ober pep tra ; mæs creation ar bed a zo particulieramant attribuet d’ar c’henta person eus an Drindet, abalamour an œuvrou a c’halloud a vez attribuet d’an Tad, an œuvrou a drugarez d’ar Mab, hac an œuvrou a garantez d’ar Speret Santel. Doue en devize gallet croui ar bed en un instant, dre ur goms, dre un act eus e volontez, mæs implijet en eus c’huec’h devez evit desqui deomp e tleomp implija mâd hon amzer hac ober pep-tra gant patiantet.\nAr c’henta devez e crouas an êe hac an douar, hac e tispartias ar sclerigen eus an devaligen : an disparti-se pehini a reas an nos hac an deiz, a ro deomp da anaout un tad-mâd, attantif da ezomou e vugale. Rei a ra deomp an deiz da labourat ha\n↑ [Ps. CXLVIII, 5.]\nAdtapet diwar « https://br.wikisource.org/w/index.php?title=Pajenn:Marrec_-_Doctrin_ar_guir_Gristen.djvu/65&oldid=99847 »\nKemmoù diwezhañ degaset d'ar bajenn-mañ d'an 24 Meu 2017, da 11:44.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/314 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/314\n(31) eleac’h Israel, pehini a glaske eul lezen a justis, n’eo ket deuet aben da gavoud al lezen-ze a justis. (32) Perag ? Abalamour n’ho deuz ket he c’hlasket dre ar feiz, mes dre oeuvrou al lezen : rag en em stropet int ouz ar mean a laka da gweza ; (33) evel ma’z eo scrivet : Setu e lakaan en Sion eur mean a wall-lam hag eur roc’h a scandal ; ha : Piou-benag a gred enhan, n’hen devezo ket a leac’h da gaoud mêz.\nBREUDEUR, dezir va c’halon, ha va feden da Zoue evit Israel, eo ma vezint salvet. (2) Rag rei a ran an desteni-man dezhe, penaos ho deuz zêl evit Doue ; mes eur zêl heb anaoudegez ; (3) rag evel na anavezont ket ar justis a Zoue, hag o klask etablissa ho justis ho-unan, n’ho deuz ket pleget d’ar justis a Zoue. (4) Rag ar C’hrist eo ar fin euz al lezen, evit justifia kement den a gred.\n(5) Rag Moises a scriv evel-hen divarben ar justis a zeu euz al lezen : An den a rai an traou-man, a vevo dreizhe. (6) Mes ar justis a zeu dre ar feiz a gomz evel-hen : Na lavar ket en da galon : Piou a bigno en env ? Lavaret kement-se eo digas ar C’hrist d’an traon ac’hane ; (7) pe c’hoas : Piou a ziskenno e calon an douar ? Kement-se eo lakaad ar C’hrist da zevel a-douez ar re varo. (8) Petra eta a lavar-hi ? Ar ger a zo tost d’id, en da c’henou hag en da galon. Setu eno ger ar feiz a brezegomp. (9) Lavaret a ra penaos mar deuez da anzav a c’henou ez eo Jesus an Aotrou, ha mar credez en da galon hen deuz Doue savet anezhan a-douez ar re varo, e vezi salvet. (10) Rag euz ar galon e creder, evit kaoud ar justis, ha gant ar genou eo ec’h anzaver, (11) evit kaoud ar zilvidigez. Rag ar Scritur a lavar : Piou-benag a gred enhan, n’hen devezo ket a leac’h da gaoud mêz.\nRag n’euz ket a zifferans etre ar Judeo hag ar Grek, (12) rag holl ho deuz ar memeus Aotrou, (13) pehini a zo pinvidic evit ar re holl a c’halv anezhan. Rag piou-benag a c’halvo hano an Aotrou, a vezo salvet.\n(14) Penaos eta e c’halvint-hi an hini en pehini n’ho deuz ket credet ? Ha penaos e credint-hi en hini euz a behini n’ho deuz ket klevet komz ? Ha penaos e klevint-hi, ma ne vez den da brezeg ? (15) Ha penaos e vezo prezeget, ma ne vez digasset den ? evel ma’z eo scrivet : Na peger kaer eo\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/314&oldid=125431 »


Er hombat spirituel/Chapistre 15 - Wikimammenn\nEr hombat spirituel/Chapistre 15\n◄ Ag er peh e zou ret gober a pe seblante bout feahet er volanté, hac hemp nerh de resistein doh er goal-inclination. Aviseu aral forh profitable eveit goud er fæçon de gombatal erhat, peh anemiset e telier attaquein, ha dré peh vertu e eller ou feahein. A vitin é teli ur soudart crechein hum breparein d’er hombat. ►\nAviseu aral forh profitable eveit goud er fæçon de gombatal erhat, peh anemiset e telier attaquein, ha dré peh vertu e eller ou feahein.\nGUÉLET e hoès é peh fæçon éma ret combatal, eveit guellout hum feahein ha possedein er vertuïeu ; mæs eveit douguein æssoh ha prontoh er victoér, ne chonget quet éma assès combatal ha discoein hun hourage ur uéh hemp quin, necessær é retourn d’er hombat é special einep d’en amour-prope, bet que ne sellehemb èl hun amiet er ré e ra demp en outrageu er ré vrassan hac er ré cruellan. Arriue e ra forh liès, èl me mès laret deja, a pe ver dissourci ér hombat-cé, er victoérieu en hum gav difissil, imparfæt, ha ne vant quet stanc na padus. Combatet enta guet ur hourage bras, ha nen hum excuset quet ar hou fragilité naturel ; rac mar dé nerh e vanque teoh, goulennet guet Douè, hac ean e rei deoh.\nChonget opèn penaus mar dé divat tærision hou anemiset, ma n’eller nombrein en tolp a nehai, er garanté en dès Doué dohoh e zou hoah hilleih brassoh. En nombre ag en Ælé ag en Ean, peré hou tihuèn, ag er Sænt peré e bed aveit oh, e zou hilleih brassoh. Er housiderationeu-zé en dès reit quement a gourage de certæn merhet dister, m’ou dès feahet ol abiltæd er bed, resistet doh en ol plijadurieu ag er hicq, ha triomflet a ol arrage er goal-speret ; chetu perac ne faut quet spontein, a bout éma diæs, haval guenoh, resistein doh guellout quement a anemiset, a bout é padehai er brésel-zé quehet él hou puhé, a bout e vehai menacet teoh a bep tu ur revine quasi assuret ; rac ret é ma ouyehet hoah penaus hou anemiset guet ou ol nerh ha finesse nen dint quet capabl d’ober poén deoh hemp permission en hani eit inour pehani e combatet ; hac èl ma plige bras dehou er sorte combateu-zé, èl ma solite, en ol dud dehai par ma èll, n’andurou quet er ré en dès complodet hou col, de zonet jamæs de bèn a ou goal-intantion, mæs ean hou tihuennou hac e rei deoh er victoér abret pé deuéhat, guet avantageu bras, a bout e vehai ret dehou gortoz bet en deuéhan dé a hou puhé.\nTout er peh e oulèn guenoh é ma tihuennehet guet vaillantis, hac a bout e arriuehai guenoh bout blesset guéhavè, er peh e oulèn guenoh hoah ur uéh é, ne daulehet quet en armage, na ne dehehet quet é rauc eit en dra-zé. Opèn eveit hou solitein d’ober erhat hou tever, hou pet chonge penaus er brésel-man e zou ur bresel doh pehani n’eller quet parrat ; hac éma ret a grén pé combatal, pé merhuel : car anfin affær e hoès doh anemiset quer furius ha quen ahurtet, m’éma impossible en devout jamæs na peah na repos guetai.\nAdtapet diwar « https://br.wikisource.org/w/index.php?title=Er_hombat_spirituel/Chapistre_15&oldid=101790 »\nKemm diwezhañ d'an 14 Mae 2017 da 22:51\nKemmoù diwezhañ degaset d'ar bajenn-mañ d'an 14 Mae 2017, da 22:51.


Servijoù publik - Wikipedia\nAr servijoù publik eo lakaat terkañ laz hollek nann marc'hadourel e plas en ur gumuniezh.\nPaeet e vez ur priz izeloc’h eget hini ar produerezh, betek bezañ digoust a-wechoù. Paeet e vez dre ar savadennoù ret a vez tennet diwar ar goproù.\nGoude an Eil Brezel-bed gant Jèze, Rolland, Bonnard, de Laubadère e voe krouet ar servijoù publik evel m'emaint bremañ. Krouet e vez lec’hioù, gant arc’hant ar Stad hag ar strollegezhioù tiriadel, diazezadur publik (ti-kêr, skol-veur) ha tud prevez (treuzdougen boutin).\nAr servijoù publik a rank bezañ dibaouez (n’o deus ket ar gwir da serriñ evit mont da vanifestiñ), digor d’an holl hag emdroüs (mont war-raok, nevezadenniñ gant ar c’hemmoù gevredigezhel). Gaston Jèze : ezhommoù laz hollek roet gant gouarner ur vro.\nRoll ar servijoù publik zo degas unaniezh en ur gêr, stourm a-enep an dizingalderioù.\nUr servij foran : al levraouegoùAozañ\nKontet e vez tremen 16 000 levraoueg publik hiziv e Frañs. Ul levraoueg he deus ar rediñ da gaout eurvezhioù ledan, evit ma vefe digor da bep seurt eurvezhioù evit a bep seurt tud. Ingalded, da c’houzout kinnig un hollad a sevenadur gant soñjoù disheñvel dre a bep seurt doareoù disheñvel evit en em kelaouiñ. Ul lec’h ma vez tabutoù, deskadurezh, nevezadenn sokial hag all eo al levraouegoù.\nAdtapet diwar « https://br.wikipedia.org/w/index.php?title=Servijoù_publik&oldid=1876836 »\nDernière modification le 25 Mae 2020, à 18:02\nKemmoù diwezhañ degaset d'ar bajenn-mañ d'an 25 Mae 2020, da 18:02.


Rae vouklet - Wikipedia\n(Adkaset eus Rae lagadek)\nKevrennad : Chondrichthyes\nUrzhad : Rajiformes\nKerentiad : Rajidae\nGenad : Raja\nAr rae vouklet (liester: raeed bouklet), pe rae lagadek (liester: raeed lagadek), Raja clavata eus hec'h anv skiantel, a zo ur pesk plat, kar d'ar rinkin, hag a vev er meurvor Atlantel hag er mor Kreizdouar.\nEtre 2 ha 4 kg eo he fouez ha war-dro 90 cm he hirder. Gris-gell eo he c'hein ha sklaer he c'hof. Goloet eo he c'horf gant drein e stumm krogoù a zo kaoz eus hec'h anv. Kuzhat a ra e strad ar mor, evel an darn vrasañ eus ar raeed.\nAdtapet diwar « https://br.wikipedia.org/w/index.php?title=Rae_vouklet&oldid=1670280 »\nKemmoù diwezhañ degaset d'ar bajenn-mañ d'an 1 Du 2015, da 10:14.


Tres Nedeleg din : tapit krog en ho kreionoù, bugale !\nDigor eo ar genstrivadeg Tres Nedeleg din d’ar vugale etre 3 ha 12 vloaz. Luc’hskeudenn: Jean-Jacques Banide\nLe 06/11/2019 • Mis à jour le 06/11/2019 | 16h28\nAdlañset eo ar genstrivadeg « Tres Nedeleg din » gant Ti-kêr Kemper, evit bugale Kemper etre 3 ha 12 vloaz, skoliataet e Kemper pe o taremprediñ ur greizenn-dudi e kêr.\nAn arzourien yaouank o deus betek ar Merc’her 11 a viz Kerzu, da 5 e gm koulz diwezhañ, evit kas o zresadenn d’an ti-kêr kreiz-kêr pe d’an tiez-kêr karter, an hini tostañ d’o zi. Rannet e vo an tresadennoù etre tri rummad: 3/5 bloaz, 6/8 vloaz ha 9/12 vloaz.\nGoulennet e vez kinnig an tresadennoù war follennoù-paper A4 a-led (furmad doare gweledva). Pep tresadenn a vo da gas gant ur baperenn-c’hoari, hag a gaver en ti-kêr hag en adtiez-kêr Kerfeunteun, Penharz hag an Erge-Vihan.\nGounezerien pep rummad a vo profet levrioù dezho.\nRoet e vo ar prizioù d’ar Merc’her 18 a viz Kerzu da 4 e30 gm en Ti kêr ha tolpad-kêrioù, gant merenn vihan da-heul. Diskouezet e vo an tresadennoù e hall an ti-kêr adalek an 18 a viz Kerzu betek an 8 a viz Genver, hag en adtiez-kêr eus an 9 betek ar 24 a viz Genver.\nPellgargañ ar reolennoù hag ar baperenn-enskrivañ\nEus an 23/10/2019 d’an 11/12/2019


Journal de Renaud Camus, lundi 6 avril 2015\ncréée le mardi 7 avril 2015, 11 h 08\nmodifiée le mardi 7 avril 2015, 11 h 12Lundi de Pâques, 6 avril 2015, une heure moins vingt du matin (le 7). J’ai rarement rencontré chienne plus aimable que celle du château de Rouillac. C’est une sorte de ~~~~~~~ ~~~~~~~~~, ~~~~~~~~~, ~~~~ ~~~~~ ~~~~ ~~~ ~~~ ~~~~~~ ~~~~ ~~~~~~~~~~~~~~~~~ ~~~~~ ~~~~ ~~~~~, en général. Mais ~~~~~ ~~~~ ~~~~~-~~~~~ ~~~ ~~~~ ~~~~~~~~~ ~~’~~~~~~ ~~~~~~, ~~~~ ~~~~~ ~~ ~~~ ~~~~~ ~~~~~ ~~~~~~ ~~~~ ~~~ ~~’~~~~ ~~~ ~~~~~~~~ ~~~~ ~~~~~~~~ ~~~~~~~~~~, ~~~ ~~~~~~ ~~~~~, ~~~ elle est un ~~~~ ~~~~~ ~~~~~~~ ~~~’~~~~ ~~’~~~~ ~~~~~~~~~~ d’être.\nNon, ~~~ ~~~~~ ~~~ ~~~~ ~~~~~~~~, ~~~ ~~~ ~~~~~ ~~~~ ~~~~~~~~ ~~~~ ~~~~~ ~~~~~~~~ ~~~~~ ~~~ ~~~~~~~~~~, ~~~~~ ~~~ ~~~ ~~~~~~ de L’Isle-Bouzon, qui ~~~~~ ~~’~~~~~~~~~~ ~~~ ~~~ ~~~~~~~~~~~~ ~~~~~~~~~~~~~~, ~~~~ ~~~~~~ ; ~~~ ~~~~ ~~~~~ ~~~~ ~~~~~ ~~~~~~~ ~~~ ~~~~~~ ~~~~~~-~~~~~~~~ ~~~~~ ~~’~~~~~~~ ~~~ ~~~~, ~~~~~~ ~~~~~~~~ ~~~ ~~~~~~~~ [Cabos] : ~~~~~-~~~ nous ont accompagnés ~~~ ~~~~~~~~~~~ ~~~~~~~~~ ~~~~~~~ ~~~ ~~~~~ ~~~~~~~~ ~~~~~~ ~~~~ ~~~~~~~~~~ ~~~ ~~~~~~, ~~’~~~~~~~~ ~~~~~~~~. ~~~ ~~~ ~~~~~ ~~~~~ ~~~~ ~~~~~~ ~~’~~~~~~~ ~~~~ ~~~~~ ~~~~~ ~~~~~~~~~~ ~~~~ ~~~~~~~~ que des chiens ~~~~~~~~~~~~~~ ~~~ ~~~~~~~~~, ~~~~~~ ~~~ ~~~ ~~~~~~~~~ ~~~~~~~~ ~~~~~. ~~ ~~’~~~~~~~~ ~~~ ~~~~~~ ~~~ ~~~ ~~~~~~~~ ~~~~ ~~~~~~~ ~~~~~~~~~~~~~~, ~~~~, ~~~~~~ ~~~’~~~ ~~~~~~ ~~~~~~~~~~~~~~ ~~~~~~~~~, ~~~~~~ ~~~ est arrivé. Ce ~~~~~~, ~~~ ~~~~~ ~~~~~~, ~~~ ~~’~~~~~~~ ~~~~~~~~~~~ ~~~~~~~~~~ ~~~~~~ ~~~ ~~~~ ~~~ ~~~~~~~ ~~~~~~~~, ~~~ ~~~~~~ ~~ ~~’~~~~~~ ~~~~ ~~~~~~ ~~~~~ ~~~~~~~, ~~~~~ ~~~~ ~~~~~~~~ ~~~~~~~~~~~ ~~~’~~~ lui a appris, ~~~ ~~~~~~~ ~~~’~~~ ~~~ ~~~~ ~~ ~~~~ ~~~~~~~~~~. ~~~~~ ~~~~~~~ ~~~~~~~~~~~~ ~~ ~~~~ ~~~~~~~, ~~~ ~~~~~ ~~~~~ ~~~~~~~~~~~~ ~~~~ ~~~ ~~~~~~ ~~~~ ~~~ ~~~ ~~~~~~~, ~~~~~ ~~~~~~~ de l’entendre un ~~~~ ~~~~~~ — ~~~~~ ~~~~~ ~~~ ~~~~~~~~, ~~~ ~~~~~-~~~~, ~~~~~~ ~~~-~~~~~~~ ~~~ ~~~~ ~~~~~~~, ~~~~~ ~~ faire.\nLa ~~~~~~~~ ~~~ ~~~~~~~~~, ~~~~~, ~~~~~ ~~’~~~~~~ ~~~~~ ~~~~ ~~~~~~~~ ~~~ voix. En revanche ~~~~~ ~~’~~~~ ~~~~~~ ~~~~ ~~~~~~~ ~~~~~~~ ~~~ ~~’~~~~ ~~~~~ ~~~~ ~~~~~~, ~~~~~~ ~~~ ~~~ ~~~~~ ~~~~~ ~~~ ~~~~~~~~ ~~~~ ~~~ ~~~~~~. ~~~ ~~~~~ ~~ ~~~~~~~ ~~~~~ ~~~~~ jusqu’au manoir du ~~~~~, ~~’~~~ ~~~~~ ~~~~~~~~ ~~~ ~~~ ~~~~~ ~~~~~~~~~~~~. ~~’~~~~~~ ~~~ ~~~~ ~~~~~~~~~ ~~~ ~~~ ~~~~~~~~ ~~~-~~~~, ~~~~~~~~, ~~ ~~~~~ ~~~~~~~~~~~ ~~~ ~~~~~ ~~~~~, ~~~ ~~’~~~~~~~ ~~~~~~~~~ ~~~ ramener à sa ~~~~~~. ~~~~~ ~~~~~ ~~ ~~~~~~~~ ~~~~ ~~~~~~ ~~~ ~~~~~~~ ~~~~~ ~~~ ~~~~~~~~, ~~~~~~~’~~~~~ ~~~~ ~~~~ ~~~~ ~~~~~ ~~~~~~~ ~~~~~~ ~~~ ~~~~~~~~ ~~~ ~~~~ ~~~~~~~~, ~~~~ ~~~~ siège.\nCes deux manoirs très ~~~~~~~~~~~, ~~~ ~~~~~, ~~~~~~~~~, ~~~~~ ~~~~~~~~~~~ ~~~~~~~~~ ; ~~~ ~~~ ~~~~~~~ ~~~~ ~~~~~ ~~~ ~~’~~~ ~~ ~~’~~~~~~ ~~~~~ ~~~~ ~~~~~~~~~~ ~~~~~~~, ~~~~~ ~~~~ ~~~~~~~~~~ ~~ ~~~~~~~, ~~~ ~~~~~ nous qui l’avons ~~~~~~ ~~~~ ~~~~~~~~~~ ~~~ ~~~~~ — ~~~~ ~~~~~~~~, ~~~~ ~~’~~~ ~~~~~~~~~ ~~~~~ ~~~~, ~~~ ~~~~~~~ ~~~~~~~~, ~~~~~ ~~~ ~~~~~~~ meute.\nLe ~~~~~ ~~ ~~~~~~~ ~~~~~~~~~ ~~~~ ~~~~~~~~~~~~~~ ~~~~~~~~~~~ d’enduit, d’ailleurs anciens, ~~~~~ ~~~~ ~~~~~~~ ~~~~~~~~ ~~~~~~~~~~~~~, ~~~~~~~ ~~~ ~~~~~~~~~~~-~~~~~~~ ~~’~~~~~~, ~~~~~ ~~~ ~~~~~~~~~~~ ~~~’~~~ ~~~~~~~~~ ~~~~~ ~~~ ~~~~~~~ ~~~ ~~~ ~~~~~~~ ~~~~~~~~, ~~~~~~~~~~~~~~~ ~~~ ~~~~~~ ~~~ ~~~~~~ ~~~ de Descartes, d’un ~~~~~, ~~~~~~~~~~~ ~~~~~~~~~~~~~ ~~~ ~~~~~~~~~~ ~~~~~~~~~~~~ ~~~ ~~’~~~~~~ (~~~~~~ ~~~~~~~-~~~, ~~~~~~ ~~~~~, ~~’~~~~ ~~~~~~ ~~~~~~~ ensoleillée).\nRouillac ~~~~ ~~~~~ ~~~~~~~~~~~~ ~~~ ~~~~~~~~~~, ~~~~~~~~~~~ ~~~’~~~ ~~~~ ~~~~~~~ ~~~ ~~~ grosse tour-salle, qu’on ~~~~~ ~~~ ~~~~~ ~~~ ~~~ ~~~~~~~~ ~~~ ~~~ ~~~~~~~~, ~~~~, ~~’~~~~~~~ ~~~~ ~~’~~~~ ~~~~~~~~ ~~~~ ~~~~~ ~~~~ ~~~~~~ ~~~ ~~~~~~~~, ~~~~-~~~~~~~ ~~~~ ~~~~~~~ ~~~ ~~~ ~~~~~~~. ~~~ hameau, minuscule, fait ~~~~~~~ ~~~ ~~~~~~ ~~~~~~~ ~~~ ~~~~ ~~~~~~~ ~~~~~~~~~~. ~~ ~~’~~~~~~~~~~ ~~’~~~ ~~~~ ~~~~~~~~~~ ~~ ~~~~~~~~~ ~~~~~~~~, ~~~~~ ~~~~~~~~ ~~~ ~~~ ~~~~~~~~~~, ~~~~~ ~~ ~~~~ ~~~~~ ~~~~~ ~~~~~~~~~, avec la plus ~~~~~~~~ ~~~~~~~~~~~ : ~~~~ ~~~ ~~~~~~~~, ~~~~ ~~~~ ~~~~~~~~~~~, ~~~~ ~~~~ explication.\nC’est ~~~ ~~~~~~~~ ~~~ ~~~~~~~ ~~~ ~~~~~ ~~~ ~~~~ ~~~~~ ~~~~~~ ~~~~~~~~ ~~ ~~~ ~~~~~~ ~~~~~~~~~~~ ~~~ recommandables, et où ~~’~~~ ~~~~ ~~~ ~~~~~ ~~~~~.\nvoir l’entrée du lundi 6 avril 2015 et ses 14 images dans Le Jour ni l’Heure


Livres en ligne de Renaud Camus : « Lettres reçues » (« 70. [Sébastien Brissot], 28 février 2013 »)\n70. [Sébastien Brissot], 28 février 2013\nDe : [Sébastien Brissot]\nObjet : à propos de votre Journal et de sa ~~~~~~ dématérialisée\n~~~~~ : 28 ~~~~~~~~ ~~~~~ ~~~:~~~:~~~ HNEC\nLecteur ~~~~~~~~~ ~~~ ~~~~~~ ~~~~~~~, ~~~ particulier de votre Journal, depuis ~~~~~ ~~~ ~~~~~~~ ~~~~, ~~~ ~~~~~~ ~~’~~~~~~~~ ~~~ ~~~~~~~~ ~~~ ~~~~~~~ ~~~ ~~’~~~~~~ ~~~~~. ~~~ ~~’~~~~~~~~~~ ~~ acquérir des crédits ~~~ ~~~~~~~~ ~~~~ ~~~~~~ ~~~~~ ~~~~~ ~~~~~~~~ ~~~~~~~~~~ ~~ ~~~~~ ~~~~~, ~~~~~ ~~~ ~~~~~ ~~~~~~~ ~~~~~ ~~~~~~~~~ ces crédits à ~~~ ~~~~~~ ~~ ~~~~~~~~ ~~~~ ~~~~~~~ ~~~~ élan.\n40 ~~~~~~ ~~~~~ ~~~ ~~~~~~~~ ~~~~~~~~~~~~~~, ~~~~, ~~~~~~~’~~~ ~~~~~~~~~ ~~~~ fabrication, donc des ~~~~~~~~~~~~~~~, ~~~~~~ ~~~~~~ ~~~ ~~ ~~~ ~~~~~~, ~~~ ~~~~~~~~~~ ~~~~ ~~~~~~~~~~ ~~~~~~~~~ ~~~~ ~~~~ ~~~~~~~~~~~ ~~’~~~~ ~~~~~~~~~~~~~, me paraissent excessifs.\nJe ~~~~~ ~~~~~ ~~~~~~~~~~ ~~~~ ~~~~~ ~~~~~ ~~~~~ ~~~~~ ~~~ ~~~~~~~~~ ~~~~~~~~~~~~~~~ ~~~~ ~~~~~~~ ~~’~~~~~~~~, ~~~ ~~~~~~~~ ~~~~, même sous ce ~~~~~~~ ~~~~~~~~~~~~~, ~~~ ~~~~~ ~~~ ~~~~~~ ~~~ ~~~~~ ~~~~~~~~ ~~~~ ~~~~~~~~~~~~~~ (~~~~~~~~~~ ~~~ ~~~~~~~~~~~~~~ ~~~~~~~~~~ ~~~ ~~ a toujours, il ~~~~~ ~~~~~~~~~~ ~~~ ~~~~~~~~~~ ~~~ ~~~~~~ ~~~’~~~ ~~~~~~~~ ~~~~~~~~~~). ~~~ ~~~~~ ~~~~~~ ~~~~ ~~~~~ ~~~~~ ~~~~~~ ~~~~ émoulements du côté ~~~ ~~~~~ P.O.L.\nJ’imagine ~~~~~~, ~~~~~-~~~~~ ~~ ~~~~~, ~~~’~~~~ ~~~~~~ ~~~~~~~ ~~~ ~~~~ ~~~~~~~~~ ~~~~~~ ~~~ ~~~~~~~~ ~~~~~~~~~~~~~, ou à tout ~~~ ~~~~~~ ~~~ ~~~~~~~~ ~~~~ ~~~ ~~~~~ ~~ ~~~~ égard.\nCe ~~’~~~~ ~~~~ ~~~~ ~~~~. ~~~~~ ~~~~~~~ ~~~ SMIC, mes dépenses ~~~~~ ~~~~~~~~~~ ~~~ ~~~~~ ~~~~~~. ~~~~~~, ~~~ ~~~~~ ~~~~ ~~~~~ ~~~~~ ~~~~~ ~~ ~~~~ ~~~~~~~~~~~ ~~~~~~~~~ ~~~~~ l’internet, la perspective ~~~ ~~~~~~ ~~~~~ ~~~~~ ~~~ ~~~~~~~~ ~~~~~~ ~~’~~~~~~~~~~ ~~~~~~~~~~~ (~~~ ~~~~~~~~ ~~~~~~~~~~~ ~~~’~~~ ~~~~~~ ~~~~~~~~~~ ~~~ ~~~~~~~~~~, à chaque édition du Journal) ~~~ chagrine.\nY ~~-~~-~~~ ~~~~~~~ ~~~~ ~~~ ~~~~~ ~~~~~~~ ~~~~~ ~~’~~~~~~~, ~~~, ~~~~~~, ~~’~~~ ~~~~~~~ ~~~ ~~~~~~~ ?\nEn vous priant ~~’~~~~~~~~ ~~~ ~~~~~~~~ ~~~ ~~~~ ~~~~~~~~, ~~~ ~~~~~ ~~~~~~~~ ~~~~ ~~~~~~~~~~~~ ~~~~ meilleures.\nNota ~~~~~ :- ~~~ ~~~~~~~~ sans doute par ~~~~~~...- ~~~~~ du Journal 2012 ?


Taol degouezh fentus – Stefan Carpentier\nTaol degouezh fentus\nDec’h em eus cheñchet pourvezer evit ma fellgomzer hezoug. A-boan ma’m boa lakaet ma c’hartenn SIM ma reseven un SMS ha ne oa ket evidon. Ur plac’h, un anv brezhonek dezhi a c’houlenne ma vije kemeret un dra bennak gant he zad e-barzh ur c’harr.\nRespontet em eus dezhi hegarat he devoa faziet war an niverenn ha lakaet ur poz bennak e brezhoneg. Ha goût a rit petra? Ar plac’h a oar brezhoneg ivez. Ur grennardez eo evit doare. Raktal he deus soñjet e oa unan bennak oc’h ober goap anezhi, goulennet ganin ha kelenner e oan e skolaj Diwan Lannevern… Bec’h he devoa o krediñ ne oan ket unan anavezet.\nFentus eo, soñjit ‘ta! Nouspet niverenn bellgomz a zo er c’hwec’hkogn, hag en em gavet eo daou vrezhoneger dre zegouezh.\nLakait daou zen e-tro ar memes oad, dremmoù koant dezhe, ha danvez ur film/romant fent ha karantez ho po.\nAuteur StefanPublié le 27 novembre 2013 Catégories DiRuMmRolLeT, Non classé\n6 réflexions sur « Taol degouezh fentus »\n@SFCarpentier Dreist! Skrivañ a ri senario ar film? 😀\ntoptweets_bzhg dit :\n27 novembre 2013 à 10 h 22 min\nRT @SFCarpentier: Taol degouezh fentus: Hirie em eus cheñchet pourvezer evit ma fellgomzer hezoug ha… http://t.co/EuXOIGQAbh #bzhg\nDakota Harris dit :\nMe n’em eus pellgomz ebet ha ne resevan netra. Souezhus.\nYa, souezhus eo.\nÓlöf Pétursdóttir dit :\nPrécédent Article précédent : Tasmant en ti\nSuivant Article suivant : Gwerzhañ levrioù brezhonek e Sant-Maloù


Le collectif Carpe-Diem défend l'accès à Tibidy © Radio France - Christophe Dewaele\nDiffusion du jeudi 27 septembre 2018 Durée : 6min\nSavet on eus div goulenn fenoz. Daoust-hag-eñv e c'hellfe bosenn afrikan ar moc'h erruout e Breizh ? Ha peur e vo moien ober adarre tro enezenn Tibidy ?\nDaoust-hag-eñv e c'hellfe bosenn afrikan ar moc'h erruout e Breizh ?\nE bro Veljia, lec'h ma zeus bet kavet triwec'h pemoc'h gouez tapet gant ar c'hleñved , vo lazhet, adalek warc'hoazh, pevar mil penn-moc'h. Aon o deus bremañ saverien Bro C'hall e tegouezhfe betek o atantoù. Goulenn a ra da skouer an FNSEA ha kevre broadel ar c'hig moc'h, e vefe lazhet kalz muioc'h a voc'h-gouez, dreist-holl kostez d'an harz gant bro Veljia. Hervez Per Menez, medisin loened war e leve, ezel bepred eus servij broadel evezhiañ al loened gouez, e c'helfe degouezhout betek Breizh.\nen savoir plus La peste porcine africaine en Belgique\nN'eus ket tu ken ober tro enezenn Tibidy\nEnezenn Itbidy zo en Ospital, etre Landerne ha Kastellin, e beg ar stêr Aod, war vord morlenn Brest emañ. Fachet mat eo ur strollad annezidi gant emzalc'h perc'henn enezenn Tibidy. Savet zo bet klouedoù ganto a-benn difenn d'an dud dont da bourmen. Jean Keromnes, zo bet maer e-pad 18 bloaz. Ganet e oa e Tibidy ha bremañ "'neus ket moien ken ober tro an enezenn". Gervel a ra ivez da vanifestiñ d'ar 6 a viz Here.\nà lire Dans la rade de Brest, l'île de Tibidy n'est plus accessible


Diwaller-pal (mell-droad) - Wikipedia\n(Adkaset eus Porzhier (mell-droad))\nEvit ar sportoù all sellout ouzh diwaller (sport).\nUn diwaller o lammat da glask herzel ouzh ur volotenn da vont er gaoued.\nAn diwaller alaman\nJens Lehmann o splujañ da glask tapout ar vell.\nManegoù ar porzhier alaman Oliver Kahn.\nAn diwaller-pal (anvioù all : diwaller-palioù, gward-pal, mirer-pal, porzhier(Daveoù a vank)) pe, ent-berr, un diwaller, eo an den karget da ziwall kaoued e skipailh er c'hoari mell-droad.\n1 Ar gaoued\n2 Ar c'hoari\n4 Porzhierien veur\nAr gaoued[kemmañ | kemmañ ar vammenn]\nToull ar gaoued zo un hirgarrez a 7,32 m a led ha 2,44 m a uhleder. A-drek an toull ez eus stegnet ur roued da virout ouzh ar vell da vont re bell, da chom e-barzh ar gaoued, da desteniañ eo aet e-barzh. E deroù pep c'hoariadenn e rank an tredeog gwiriañ ar roued evit bezañ sur ne c'hallo ar vell tremen nemet etre daou bost an toull bras.\nAn takad-dic'haouiñ, anezhañ ar gorread ma c'hall an diwaller tapout ar volotenn gant e zaouarn, a ya betek 16,50 m dirak ar gaoued.\nE pep skipailh mell-droad e vez unnek melldroader, dek o redek war-lerc'h ar volotenn dre an dachenn-c'hoari hag un diwaller dirak e gaoued. Hennezh hepken en deus renk da gemer ar volotenn gant e zaouarn gant ma vo en dachenn tost ouzh e gaoued.\nManegoù a vez gwisket gant an diwallerien peurvuiañ. Pa vez lakaet ar volotenn er gaoued e vez lavaret eo aet e-barzh, pe aet en toull, hag ur poent a vez roet d'ar skipailhoù seul wech ma lakaont anezhi e-barzh.\nPa dap an diwaller ar vell ha p'he laosk da gouezhañ e c'hall ar c'hoarierien all hec'h adtapout da genderc'hel da c'hoari.\nPorzhierien veur[kemmañ | kemmañ ar vammenn]\n↑ E-barzh Geriaoueg ar vell-droad, TermBret, Ofis ar Brezhoneg, 2002.\n↑ Geriadur brezhoneg, An Here, 2001.\n↑ E. Ollivro, Pikoù mab e dad, Mouladurioù Hor Yezh, 1983 (troidigezh gant Jakez Konan).\nAdtapet diwar « https://br.wikipedia.org/w/index.php?title=Diwaller-pal_(mell-droad)&oldid=1682386 »\nKemmoù diwezhañ degaset d'ar bajenn-mañ d'an 14 Gen 2016, da 01:34.


Pajenn:Sales - Introduction d’ar Vuez devot.djvu/378 - Wikimammenn\nPajenn:Sales - Introduction d’ar Vuez devot.djvu/378\nan amusamanchou vean pe en re hoc’h eus impliget ar bloaveziou tremenet, en em represanto c’hoaz d’ho calon evit e zenna hac e lacat da zistrei outo ; mæs ha c’hui ho pe ar gouraich da renonç d’an Eternite eürus-se evit avelachou ha sollenteziou quen tromplus ? credit din-me, mar perseverit, ne vint quet pell hep receo en ho calon un douçder hac ur blijadur quen agreabl, ma c’havoueot ervat penaus n’en deveus ar bed , nemet vestl e comparæson d’ar mel-se, hac e tal mui un devez hepquen eus ar vuez devot, eguet mil bloavez eus ar vuez monden hac indevot.\nMæs,eme viot-hu, guelet a rit penaus eo meurbet huel ar menez eus ar berfection gristen penaus e c’hillin-me, va Doue, pi-gnat quen huel-se ? Quemerit couraich, Philotee ; pa gommanç ar goradur eus ar guenan en em furmi, ar goradur pe ar guenan munut-se ne ouffent quet c’hoaz nigeal var ar boquejou na var ar meneziou a dost evit destum mel, hoguen a nebeut e nebeut oc’h en em vezur eus ar mel pehini o deveus destumet o mamou dezo, ar guenanigou-se a guemer diaouasquel, hac a zeu d’en em grehat en hevelep-fæçon ma nigeont goudese da glasq mel partout dre’r c’harter. Guir e penaus ez omp c’hoaz goradur en devotion, ne ouffemp quet pignat hervez hon dessein, pehini ne de quet bianoc’h\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/378&oldid=103131 »\nKemmoù diwezhañ degaset d'ar bajenn-mañ d'an 15 Mez 2017, da 16:29.


Riegezh - Wikipedia\nAr riegezh, pe souvereniezh, zo ur meizad politikel evit termeniñ an aotrouniezh hag ar veli war un tiriad pe war ur strollad pobloù. Ar rieg (eus an hengeltieg hag henvrezhoneg ri kevatal d'ar rex latin ha d'ar brezhoneg roue) eo an hinienn a zo an aotrouniezh pennañ gantañ, un den hag a zo e penn ar riez, prezidant, impalaer, roue pe priñs.\nE-doug an Grennamzer, war-dro an XIIIvet kantved e oa bet distaget tamm ha tamm ar riegezh eus an hinienn unpenn evit bezañ staget ouzh ar riez, hemañ ur boud strollel, ur strollegezh dezhi ar veli war un tiriad termenet mui pe vui.\nKadarnaet eo bet riegezh ar riezoù e 1648 gant Feur-emglev Westfalia pa voe embannet ez eo mestr pep riez war e vont-en-dro diabarzh.\nKoulskoude, abaoe kreiz an XXvet kantved, riegezh ar riezoù en deus kroget gant bezañ disnasket diouzh meizad ar riez p'eo bet treuzkaset darn o velioù d'an aozadurioù etrebroadel.\n1.1 Termanadur gwiraouel\n1.2 Al liamm etre ar riegezh hag ar belioù\n1.3 Kargoù riegek ordinal\n1.4 Kargoù riegek a eil renk\n2 Termenadurioù klasel ar riegezhioù\n2.1 Riegezh dindan Doue ha riegezh an unpennoù (roueed)\n2.2 Riegezh ar bobl ha riegezh ar vroad (an nasion)\n2.2.1 Riegezh ar bobl\n2.3 Riegezh ar vroad\nE Europa, n'eus ket tu distagañ ar riegezh eus tarzherezh ar riezoù modern etre an XIIved kantved hag er XVIvet kantved. Ar meizad a c'hell bezañ merzet en dekred "Per venerabilem" embannet gant ar Pab Inosant III e 1202 pa 'z eus bet graet un diforc'h etre pennaotrouniezh ar roueed hag o riegezhioù.\nDaoust bezañ bet embannet e 1215 diwar-goust galloud ar roue saoz Yann Dizouar en deus kroget ar Magna Carta da dalvezout tamm ha tamm goude m'eo bet krennet hag adembannet gant Herri III e 1297.\nDre vras, ne veze ket lakaet un harz c'hoazh da galloud ar Roue nemet e-keñver an noblañs hag an Iliz katolik. Pelloc'h e gaver un termenadur eus ar re resisañ e-barzh levr hir (6 levrenn e 1524)) Jean Bodin, Ar Republik (er mare-se e talveze republik evit riez). Hervezañ eo "ar riegezh ... galloud diharz hag hollbad ar Republik".\nUn termenadur klok a zo bet kinniget gant Louis Le Fur e diwezh an XIXvet kantved : "Ar riegezh a zo barregezh ar riez chom hep bezañ rediet d'ober traoù pe ren an traoù a-stumm gant ar palioù en deus divizet seveniñ nemet diwar abeg e volontez hag hervez pennaennoù ar gwir.\nDiv bennaenn a zo termenet amañ :\nPenanenn bolontez dinask ar riegezh hag un efed eo da bennaenn gwir emzivizout ar pobloù.\nPennaenn ar volontez harzet gant reolennoù ar gwir. koulskoude ez eus da dennañ kont eus an harzoù lakaet d'ar riezoù gant an aozadurioù etrebroadel\nAr riegezh a zo liammet gant keal ar galloud bonreizhañ pa 'z eus da sevel skeuliadur ar reoladoù gwiraouel ha reolad uhelañ ar riez eo ar bonreizh. Abaoe diwezh an Eil Brezel-Bed ez eus bet kemmet an dra pa 'z eus treuzkasadennoù galloudoù riegezh daved an aozadurioù etrebroadel.\nAl liamm etre ar riegezh hag ar belioùAozañ\nHervez ar wirourien alaman e c'hell bezañ termenet ar riegezh evel beli war ar belioù ken eo ar riez an aozadur a gemer divizoù war biv a c'hell seveniñ tammoù ar beli war bep a zanvez. Treuzkasadenn ar belioù ne vir ket ar rieg (hag ar riez) kaout ar belioù en e gerz p'eo posupl dezhañ o adkemer.\nHervez Kuzul ar Vonreizh gall n'eus ket tu treuzkas elfennoù riegezh pa 'z eus tu treuzkas d'an Unaniezh Europa belioù, met eneberien an Unaniezh a gav dezho eo didalvez an diforc'h pa ne gredont ket e c'hellfe riezoù unanet Europa terriñ o liammoù hag adkemer o belioù treuzkaset.\nTabutoù a zo evit termenañ ar pezh a zo belioù dibar ar riezoù. Hervez ar frankizourien, ne ya gant ar riez nemet belioù pe gargoù "riegek" a denn d'ar surentez politikel hag armerzhel (difenn, polis, moneiz dreist-holl). Teorienn ar riez kêrreizh eo. Hervez teorien ar riez ragevezhiek eo ledanoc'h e velioù p'en deus un dever gwareziñ kempouez sokial hag armerzhel ar gevredigezh.\nKargoù riegek ordinalAozañ\nAr c'hargoù riegek ordinal a zo :\nSurentez diavaez dre an diplomatiezh hag an difenn\nSurentez an tud hag ar madoù dre ar c'hêrreizh\ndre al lezenn ha termenet ar reoladoù hag ar reolennoù evit ar sujedoù gwir\ndre ar justis evit laka al lezennoù hag ar reoladoù gwiraouel da vezañ sevenet\nAn arc'hanterezh evit mont-en-dro ar riez : moneiz, tailhoù ha kontroll ar marc'hadoù\nEr Stadoù-Unanet ez eus un tech nevez e-keñver an termenadurioù-se pa vez fiziet darn ar c'hargoù surentez da aozadurioù prevez zo.\nKargoù riegek a eil renkAozañ\nMeur a garg riegek all a zo bet sevenet an ar riezoù :\nPolitikerezh sokial : kenstagusted sokial, lojeiz, surentez sokial, diogelerezh sokial (dilabour, gwallzarvoudoù labour...)\nKendalc'h an endro\nTermenadurioù klasel ar riegezhioùAozañ\nRiegezh dindan Doue ha riegezh an unpennoù (roueed)Aozañ\nE Europa ar Grennamzer ez eus bet embannet gant ar Bibien e teufe war eeun ar riegezh eus Doue ken e oa ar roueed sujidi ar Bibien, |dileuridi an doueezh ma embannont bezañ ar re-se.\nPa vez mesket riegezh dindan Doue ha riegezh an unpennoù e vez graet an douebeliezh (?) eus ar renadur-se.\nEr Grennamzer eo bet graet tamm ha tamm an diforc'h etre galloud speredel ar Pab hag an ilizoù evit ren ar feizidi diwar o pa veze lezet d'an unpennoù ar galloudoù temporal war ar pezh a c'hoarveze war o ziriadoù.\nRiegezh ar bobl ha riegezh ar vroad (an nasion)Aozañ\nRiegezh ar boblAozañ\nHervez Jean-Jacques Rousseau hag darn ar brederourien ha politikourien grenn-ha-krenn e vez un elfenn eus ar riegezh e pep hinienn eus ar bobl.\nEvit herzel ouzh ma vez dilammet an elfenn-se e tleer sevel un demokratelezh eeun gant votadegoù an holl ha referandomoù. Ar bobl a zo hollad ar re vev, un hollad gwir tud.\nM'eo re niverus an dud evit ur votadeg hollek ez eus un tech da reiñ respetoù rekis d'an dileuridi.\nDre vras e ra berzh bras ar c'healioù-se re en tu kleiz pellañ.\nRiegezh ar vroadAozañ\nRiegezh ar vroad (pe hini an nasion) a zo bet ar c'heal difennet gant ar republikanerien voderet e diwezh an XVIIIvet kantved hag a zo bet trec'h e-doug an Dispac'h gall. Ul levezon bras en deus bet war republikoù Europa hag Amerika.\nEvito eo ar riegezh gant ar vroad, ur boud difetis, diwirvoudel ha disrannabl. Ouzhpenn ar geodedourien vev eo enklozet e-barzh meizad ar vroad ar re a veve a-raok hag ar re a zeuio war-lerc'h ken eo ar vroad war ur bazenn uheloc'h eget hini ar geodedourien. Evel adskeudenn wanaet Doue e c'hellfe bezañ gwelet ivez.\nPa n'eo ket ur dra wirvoudel, ne c'hell ket ar vroad bezañ ur sistem gouarnamant en he unan hag reizhiad an dileuriañ a zo e berzh pennañ. An dileuridi pe gentoc'h ar gannidi a zo e servij evit ar vroad en e fezh a-raok ober evit o dilennerien. Muioc'h c'hoazh e vezont sellet evel kannaded ar vroad da-gentañ holl.\nEr reizhiad-se, ne c'hell ket ar vroad diwirvoudel o c'hontrolliñ ha ret eo sevel enepgalloudoù kempouez d'o c'halloudoù en ur sevel disparti ar galloudoù.\nAdtapet diwar « https://br.wikipedia.org/w/index.php?title=Riegezh&oldid=1896105 »\nKemm diwezhañ d'an 24 C'hwe 2021 da 16:59\nKemmoù diwezhañ degaset d'ar bajenn-mañ d'an 24 C'hwe 2021, da 16:59.


DEVEZHIOÙ NATUR AR RE 6VET ER CHAPEL-NEVEZ\nGoude bezañ bet nullet ur wech abalamour d'an erc'h e oa aet ar re 6vet d'ar Chapel-Nevez evit daou zevezh natur e "Ti ar c'hoadoù" d'ar 25 ha 26 a viz Genver 2010. Ambrouget gant daou animatour, Erwann ha Manuel, e oa bet kinniget...\nKINNIG LISE DIWAN...\nDisplegadenn selaouet aketus... En abardaez-mañ ez eus deuet eizh lisead, Mai, Metig, Maïna, Soazig, Emma, Cécile, Rozenn hag Axel, bet skolajidi ganeomp kentoc'h (kalz a blijadur hon eus bet ouzh o adwelout), gant Brieg o c'hasour,...\nDenise Lefranc, treizherez soñjoù a zoare, hag Elen Rubin a Zaoulagad Breizh Hiziv eo bet diskouezet ar film Matezh d'an dredeidi. Ar film-se a zo bet empennet gant Thierry Compain. Testenioù maouezed eus Enez-Veur war o flanedenn...\nE 1997 evit ar wech kentañ e kase ar gevredigezh Diwan skolidi d'ar vachelouriezh. Pep hini en deus toullet e hent abaoe. Tost da dregont vloaz int bremañ. Petra o deus graet ha petra a fell dezho ober gant ar yezh a zo bet fiziet...


Skrivagner ha barner – Stefan Carpentier\nSkrivagner ha barner\nAbaoe un nebeud bloavezhioù bremañ e savan pennadoù skridvarnerezh evit Bremañ. Nevez zo e c’houlennas skipailh Al Liamm ober kemend-all evit ar gelaouenn. N’eo ket aes ar vicher. N’eo ket ur blijadur lavaret ma soñj kriz ha didro pa soñj din ez eo fall ur skrid bennak. N’eo ket ur blijadur din diskar labour un den (paotr pe blac’h, hañ!) zo bet o kiañ evit sevel ur romant pe berrdanevelloù. Kalz aesoc’h e vefe din ma ne vefen-me ket skrivagner ivez. ((unan mat pe unan fall, un istor all eo.)) Ne vez ket chifet koustiañs ar re na ouzont ket pegement a labour eo skrivañ pe treiñ un oberenn bennak, pegement a boan ivez. Ur blijadur eo skrivañ, evel-just, met lavaret ez eo ur blijadur hep he lod a ziaezamant a vefe livañ gevier.\nNe c’hallan ket ober evel e L’école des fans avat. Ne c’hall ket an holl tapout un 10/10. Ne vefe ket yac’h evit hon lennegezh. N’emaon ket o tisplegañ ez eo ma ali unan da lakaat evel unan uhel. Ne lavaran ket deoc’h lenn pe chom hep lenn levrioù hervez ma soñj. Ma santimant eo a roan dalc’hmat hag emichañs e vo lennerien evit ma dislavarout, evit soñjal « aze, ma faotr, ec’h eus skoet hebiou, eus ar c’hentañ eo al levr-mañ ». Evit poent n’eus deuet lenner.ez ebet da lavaret din e oa a-du ganin pe a-enep. ((diaes eo kaout soñj al lennerien hag al lennerezeg forzh penaos. Pet blog lennerien zo e brezhoneg? Daou, tri marteze, n’eus ket muioc’h siwazh.)) Ar re nemete zo deuet da glemm, gant gwir abeg peogwir e oan kriz gant o oberennoù — pep hini a zifenn e vugale — e oa skrivagnerien o-unan. Ar c’hoari eo pa gemer an nen ar riskl da vurutellat oberennoù an dud d’o lakaat da vroueziñ. Ur wech an amzer e kasont ul lizher hegarat pe hegaratoc’h da zisplegañ d’ar genoù tartez a skridvarner eo aet hebiou an oberenn, d’he lenn aketus adarre, h.a.h.a.\nNe feukan ket. Perak e rafen? Keit ha ma chomont seven n’eus ket da vont e belbi. Gwir eo e c’hallan tremen hebiou talvoudegezh un oberenn. Kemeromp Lae Izold gant Paskal Tabuteau da skouer en deus bet ar Priz Imram e 2014. Laouen on gant ar c’heloù-se ha pa’m boa kavet borodus e lae. Marteze (a-walc’h) ec’h adlennin e levr un deiz bennak pa vo muioc’h ma spered gant seurt oberennoù. Gwech a vez n’eo ket ar c’houlz lenn levrioù zo. Ne vez ket spered an nen gant danvez pe danvez dalc’hmat. N’eo ket an arz un dra a c’haller barn gant neptuegezh hag evel ma lavaren uheloc’h ali ur skridvarner n’eo nemet un ali, n’eo ket komzoù ur profed (lakaomp). Goude ma teufet da vezañ ali ganin dre forzh lenn ma fennadoù hag an oberennoù a savan burutelladennoù diwar o fenn, ne vo ket dre ma gwall. Ar memes kizidigezh hon eus, na mui na maez.\nPerak ‘ta e ranko bezañ kalet kostez ma fenn? emezit-hu. Dre ma’z on skrivagner. Aon am eus e vefe barnet ma labour n’eo ket dre e dalvoudegezh met dre ar pezh am bo lavaret a-zivout ar re all. Gouzout a rit dre forzh selaou komzoù unan bennak pe lenn e ali ha kaout heg gant ar pezh a lavar ne seller ket mui ouzh e labour hep soñjal er bern komzoù drouk en deus distaget. Ur seurt sil e teu da vezañ, ur mouch war ar spered. Unan hag a guzh an oberenn a-drek an den pa rankfe an den bezañ kuzhet a-drek e oberenn.\nEmichañs e vo speredekoc’h an dud eget se pe e rankin mont da guzhat a-drek un anv-pluenn :p\nAuteur StefanPublié le 30 juin 2015 Catégories Brezhoneg, Non classé, Skrivañ\n6 réflexions sur « Skrivagner ha barner »\n30 juin 2015 à 20 h 04 min\nKaoc’h ki, na baouezan ket da lârat traoù drouk diwar da benn (mat eo ne skrivfen ket ken!) ! Daonet on! :p\nKentañ levr a savi a vo diskaret, pulluc’het, kunujennet ha laosket da gouezhañ er fank. C’ha c’ha c’haaaaaa ^^\nSkrivañ a rin en-dro pa vi marv neuze :p\nEmichañs ne ri ket. Skriv a-raok ‘ta. N’eo ket lâret e vo savet ar pennad ganin-me. Tud all zo e Bremañ pe el Liamm. 😉\nYa, anavezout a ran ar gudenn-se… klask a ran chom an tostañ posubl eus ar pezh a soñjan fas d’an oberenn, ha c’hoarvezet eo bet din meur a wezh kaout respontoù hegar (egar ?) gant ar skrivagnerien. Santout a ran eo prest an dud da varn ac’hanon (pas va skridoù, n’eus ket bet pell ‘zo) diwar ar pezh a lavaran diwar o levrioù, ha, gwashoc’h, en em santont feuket, kunujennet, gant ar pezh a soñjan. War un dro, ma ne rez nemet reiñ mel da gement levr a gomzez diwar e benn, e tistera pouez al levrioù mat. Evit tud all, e ouezan int ken kizidik, ma ne c’hellan ket sevel (embann, kentoc’h) pennad ebet diwar o levrioù. E mod-se pa varvin e vo un nebeut pennadoù diembann da rastellat war va lerc’h 😉 ne vez ket anat bemdez… plijet on gant da alioù e-barzh Al Liamm, kendalc’h atav !\n3 juillet 2015 à 16 h 11 min\nEya! Feuket-bras e oan bet gant da bennad diwar-benn Ar voul strink. Ne’m boa ket lâret dit? 😀 (o farsal emaon.)\nN’haller ket reiñ mell da gement levr zo. Ne vez graet e yezh ebet, ne welan ket perak e vefe d’ober en hon hini. Evel ma lârez e wefe gwanaat hon lennegezh e-lec’h klask boutañ war he revr (respet dit) da sevel uheloc’h.\nTrugarez dit diwar-benn ma fennadoù.\nDalc’h ivez gant da vlog. E lenn a ran gwech ha gwech all. Diaes din kavout amzer da lezel ur poz bennak ha pa vefe evit lâret n’emaon ket a-du ganit war oberenn-mañ-oberenn, ha c’hoarvezout a ra koulskoude 😀\nPrécédent Article précédent : Rouedadoù sokial\nSuivant Article suivant : Pepper&Carrot Rann 1 – Braoued nijal


Cei Connah - Wikipedia\nIliz Sant Mark e Cei Connah\nCei Connah (Connah's Quay e saozneg) zo ur gêr hag ur gumuniezh eus Kembre, e Sir y Fflint, war harzoù Bro-Saoz, nepell diouzh Chester.\nAr gêr vrasañ eo er gontelezh. Cei Connah, asambles gant Shotton, a ya d'ober un tolpad-kêrioù bras, ennañ tost d'an hanter eus poblañs tolead Glannau Dyfrdwy. E-kichen Cei Connah emañ rivinoù Kastell Ewlo.\nE 2011 e oa 16 774 a dud o chom e kumuniezh Cei Connah ha 1 611 anezho a oa kembraegerien (10%).\nAdtapet diwar « https://br.wikipedia.org/w/index.php?title=Cei_Connah&oldid=1978283 »


Gweuzadur - Wikipedia\nEr yezhoniezh e vez implijet an termen gweuzadur (saoz.: labialisation) war tachenn ar fonologiezh hag ar fonetik evit komz eus ar fed ma vez kemmet stumm an diweuz pa broduer ur sonenn all gant ar genoù ha/pe ar fri. Implijet e vez an termen "gweuzadur" pa gomzer eus kensonennoù keit ha ma vez implijet an termen ront evit ober dave d'ar fed ma vez kemmet stumm an diweuz pa distager ur vogalenn.\nAn perzh distagañ a eil renk muiañ-kavet e-touez yezhoù ar bed an hini eo ivez. Diforc'het e vez doareoù gweuzadur disheñvel e yezhoù kaokazek ar gwalarn, er yezhoù atabaskek, er yezhoù salichek hag ivez e meur a yezh indezeuropek, da skouer e saoznek amerikanek e kaver tri derez gweuzadur fonetikel:\nPeurront: /w, ɹ/\nDamront (pe digor-ont): /ʃ, ʒ, ʧ, ʤ/\nNann-ront (pe "plaen")\n1 Doareoù gweuzadur\nDoareoù gweuzadur[kemmañ | kemmañ ar vammenn]\nRontadur ar c'hensonennoù distaget gant kein an teod, d.s. /k, g, q/ eo an doare gweuzadur kavet ar pep aliesañ etre yezhoù ar bed evel e brezhoneg "gwell" kv. "gell".\nPeurliesañ, met n'eo ket dre ret, pa vez gweuzet kensonennoù all e vezont drekstaonekaet ivez war un dro, da lâret eo e teuont da vezañ gweuzet-drekstaonekaet.\nSetu ur roll eus doareoù distagañ a eil renk bet deskrivet evel doaroù gweuzadur kavet e yezhoù ar bed, peurliesañ evel alofonennoù met a-wezhoù ivez evel fonemoù:\nRontadur an diweuz gant pe hep koagennadur e navac'hoeg;\nTaravadur gweuz dent en abc'hazeg;\nTaravadur diweuz en oubic'heg;\nKensonenn dre froumal diweuz en oubic'heg;\nKensonenn dre serriñ diweuz en oubic'heg;\nGweuzadur nann-ront en irokwoyeg\nRontadur hep drekstaonekadur e choneg hag e rannyezh byzb an abc'hazeg\nE arrernteg ar reter e c'hell bezañ gweuzet an holl lec'hioù distagañ hag ivez an holl doareoù distagañ.\nTreuzskrivadur[kemmañ | kemmañ ar vammenn]\nHervez reolennoù treuzskrivañ al lizherenneg fonetikel etrebroadel e c'heller implijout ur sin diakritek skrivet dindan un arouezenn bennañ evit merkañ ar fed ma vez rontaet keit ha ma c'heller merkañ ar fed ma vez rontaet-krenn ur vogalenn dre skrivañ ur "w" bihañ a-us ha d'an tu-dehoù dezhi, da skouer e houpaeg ma vez diforc'het etre tri derez rontder: [x x̹ xʷ] pe [x x̜ʷ xʷ]. Div arouezenn ispisial all ez eus el LFE ledanaet: /ɹ͍/ evit merkañ diweuz stegnet nann-ront ha [ʒœ] evit merkañ sonennoù ront-digor.\nBez' ez eus ivez un arouezenn evit treuzskrivañ sonennoù dent gweuzet: /tʋ/.\nPa ranker spisaat an doare gweuzadur resis, evel da skouer pa dreuzskriver an abc'hazeg hag an oubic'heg, e c'heller implijout an arouezennoù implijet dre voas evit treuzskrivañ kensonennoù dre daravat skrivet bihanoc'h a-us hag a-dehoù d'an arouezenn gensonennel pennañ, d.s.: [tv], [tβ], [tʙ], [tp].\nEvit merkañ ar gweuzadur eeun hepmuiken e vez implijet c'hoazh gant yezhonourion/ezed 'zo ur sin diakritek ([ ̫]) bet skarzhet gant al LFE, d.s. e choneg /s̫/ ha /z̫/ enebiet ouzh /s/ ha /z/ hag enebiet e rannyezhoù 'zo ivez ouzh /sw/, /zw/, /s̫w/, /z̫w/].\nHeñveladur[kemmañ | kemmañ ar vammenn]\nAlies e vez produet evel disoc'h an heñveladur, da lâret eo e vez gweuzet ur gensonenn dindan levezon sonennoù gweuz tro-dro pe tost outi, da skouer:\n/k/ > /kʷ/ dindan levezon un /o/ tost outanñ pe /a/ > /o/ dindan levezon ur /p/ pe ur /kʷ/ tost outañ.\nE yezhoù kaokazek ar gwalarn hag ivez e yezhoù 'zo komzet en Aostralia eo deuet da vezañ dirontaet ront a-gent keit ha ma oa deuet da vezañ ront pe gweuzet ar c'hensonennoù stok oute dindan o levezon. Kavet e vez neuze meur a gensonenn gweuzet er yezhoù-se da heul an heñveladur-se keit ha m'eo aet kalz war digresk an niver a vogalennoù, betek div vogalenn fonemek a-wezhoù nemetken.\nAdtapet diwar « https://br.wikipedia.org/w/index.php?title=Gweuzadur&oldid=1946304 »


Al Bundy gant e wreg Peggy Bundy\n7 a viz Du 1948\nLodenn 1 tamm 1 - Lodenn 11 tamm 24\nAlphonse Hercules "Al" Bundy (ganet d'ar 7 a viz Du 1948) zo un dudenn ijinet e bed ar stirad skinwel Married… with Children. C'hoariet ez eo gant Ed O'Neill.\nBet eo Al Bundy tudenn bennañ ar stirad skinwel Married… with Children ("Dimezet.. gant bugale"). Dimezet eo gant Peggy Bundy ha daou a vugale o deus bet, Kelly Bundy ha Bud Bundy.\nTro-spered Al Bundy[kemmañ | kemmañ ar vammenn]\nMelkonius da vat ez eo gant e yaouankiz drastet dre e zimeziñ, pa oa mezv du dall, gant Peggy e wreg. E yaouankiz hag a oa o vont war hent ar vrud hag an arc'hant a voe riñset pa zimezas. Siwazh dezhañ, goude an dimeziñ ez eo echu gant e holl hunvreoù ha ne chom dezhañ nemet ur vuhez a dristidigezh : bac'het en ul labour euzhus dezhañ – gwerzher botoù, gant bugale a zisplij dezhañ darn an amzer, ur wreg lezirek ha dispignerezh vras.\nPoan vras a zo gantañ da rastellañ un nebeud gwenneien dre e labour, ha pa zeu a-benn e vez dispignet pep tra gant e familh.\nBuhez Al Bundy[kemmañ | kemmañ ar vammenn]\nUr Plymouth Duster memes oto evit hini Al Bundy\nBuhez an dudenn a zo ur meskaj fent ha skrij. Bac'het ez eo Al Bundy gant ur sell melkonius war e yaouankiz, fin ar skol-veur, e zimeziñ gant Pegg Bundy ha torr ur garr a zrastas e hent war-zu dont da vezañ ur c'hoarier mell-droad Amerikan a vicher.\nBet eo bet o studiañ e skol-veur Polk High, lec'h ma c'hoarias mell-droad Amerikan gant an niverenn 33. Bet eo bet o verkañ 4 touchdown e-pad ur c'hrogad ar pezh a zo ral hag a ro dezhañ peadra da baboriñ.\nHiziv-an-deiz ez eo gwerzher botoù er stal "Boteier Garry: ouzhpennadurioù evit maouezed a-vremañ", ar stal a vez kavet en ur gourmarc'had, an New Market Mall.\nAr film a blij ar muiañ dezhañ a zo Hondo ur western gant John Wayne, ar stirad skinwel a blij ar muiañ dezhañ a zo Psycho Dad (Brezhoneg: Tadig sot da stagañ) ur stirad a vezo paouezhet e embann dre ar feulster enni hag an doare da zispriziañ ar maouezed.\nGwisket e vez atav gant memes doare dilhad: ur re vragoù griz, ur roched c'hlas, ur jiletenn griz sklaer.\nAr gelaouenn a vez alies o lenn a zo unan Hudur Big Guns (Brezhoneg: Brennig ramzel).\nOto Al Bundy a zo un oto kozh noe ha damm-zistrujet, un Dodge gant 1 milion a gilometradoù.\nN'eus ket parr dezhañ da geñver ar gouiziegezh war ar sportoù.\nAmerikan da vat ez eo, broadelour, hiviziken o tifenn Amerika hag o tagañ an holl bolitikourien, kas en deus d'ar C'hallaoued.\nKrouer ar strollad NO MA'AM ez eo:\nAdtapet diwar « https://br.wikipedia.org/w/index.php?title=Al_Bundy&oldid=1850468 »\nTudennoù stiradoù skinwel\nTudennoù Married… with Children


Bergen (Norvegia) - Wikipedia\nUr pennad Bergen zo ivez.\nLec'hiadur Bergen e Norvegia\nBergen a zo ur gêr eus arvor Norvegia, an eil kêr vrasañ er vro goude Oslo, e-keñver an niver a annezidi (242 000 anezho e Genver 2006). An eil porzh brasañ eo ivez. Glaveier e-leizh a vez eno (2.000-2.500 mm bep bloaz) ha ren a ra en tolead un hinad na re domm na re yen (1,6 °C e miz Genver ha 14,4 °C e miz Gouere).\nSavet e oa bet Bergen gant Olav III Norvegia e 1070, dindan an anv Bjorgvin. Kêr-benn Norvegia e voe betek dibenn an XIIIvet kantved. Kêr vrasañ ar vro e kendalc’has da vezañ a-hed ar Grennamzer hag e-pad meur a gantved war-lerc’h. Unan eus porzhioù bras an Hansa e voe. Dont a rae e binvidigezh eus kenwerzh ar pesked, pesketaet war aodoù hanternoz Norvegia, mogedet ha kaset war-lerc’h war marc’hadoù Europa D’ar mare-hont e voe savet karter kozh Bryggen, a zo enskrivet bremañ war roll glad ar bed gant an UNESCO.\nPorzh kozh Bergen\nDorothe Engelbretsdatter, skrivagnerez\nEdvard Grieg, sonaozour.\nGevellet eo Bergen gant :\nNewcastle upon Tyne, Rouantelezh Unanet\nSeattle, Stadoù Unanet\nLec’hienn an ti-kêr (e norvegeg hag e saozneg)\nAdtapet diwar « https://br.wikipedia.org/w/index.php?title=Bergen_(Norvegia)&oldid=1724218 »\nKemmoù diwezhañ degaset d'ar bajenn-mañ d'an 25 Her 2016, da 08:25.


Buhez ar Sent/1894/Hippolit ha Kasian - Wikimammenn\nBuhez ar Sent/1894/Hippolit ha Kasian\n◄ Klara Hippolit ha Kasian Euzeb, Belek ►\nO klevet ar respount-ma, ann impalaer a reaz brevi korf ar c’habiten a daoliou baz. Mes Hippolit a jome ato stard enn he feiz, hag a lavare oa prest da skuill evit Jezuz-Krist betek ar berad diveza euz he c’hoad. Neuze Valerian a glaskaz he c’hounit dre bromesaou kaer. « — Kinnigit ezans d’ann doueou, eme ann Impalaer, hag e vezimp mignouned adarre, hag e viot adarre kabiten em goardou. » « — Soudard Jezuz-Krist eo a fell d’inn beza, eme Hippolit, ha n’em euz ken ioul nemed da vervel evithan. »\nAdtapet diwar « https://br.wikisource.org/w/index.php?title=Buhez_ar_Sent/1894/Hippolit_ha_Kasian&oldid=29559 »\nKemmoù diwezhañ degaset d'ar bajenn-mañ d'an 23 Kzu 2011, da 19:01.


Cwm-y-glo - Wikipedia\nchapel e Cwm y Glo.\nSkol Cwm y Glo\nCwm-y-glo (Traoñ ar glaou, e brezhoneg) zo ur gêriadennig e Gwynedd, en hanternoz Kembre, un hanter lev bennak er reter da Caernarfon, e tolead Arfon, etre Llanberis ha Llanrug, tost da benn hanternoz Llyn Padarn, e-lec'h m'emañ ar stêr Rhythallt o tont e-maez al lenn.\nDiorren a reas ar gêriadenn en-dro d'ar vengleuz anvet Chwarel Dinorwig, petra bennak ma'z eus tier koshoc'h c'hoazh.\nPemp den a voe lazhet eno e 1869 gant nitroglikerin eus ur vagoniad kaset da sklenteg Llanberis.\nYsgol Cwm y Glo eo anv ar skol, a zo e kembraeg, stag ouzh Ysgol Brynrefail, skol eil derez Llanrug.\nGwivan ar skol\nAdtapet diwar « https://br.wikipedia.org/w/index.php?title=Cwm-y-glo&oldid=1924020 »


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/205 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/205\nvam : En oad ema, goulennit diganthan.\n(24) Gervel a rejont eta evit an eil gwech an den a oa bet dall, hag e leverjont dezhan : Rent gloar da Zoue, ni a oar penaos an den-ze a zo eur pec’her. (25) Hen a respontaz : Ne ouzon ket hag hen a zo eur pec’her ; gouzoud a ran eun dra ; penaos e oann dall, hag e velan breman. (26) Lavaret a rejont c’hoas : Petra hen deuz-hen great d’id ? Penaos hen deuz-hen digoret da zaoulagad d’id ? (27) Hen a respontaz dezhe : Hen lavaret em euz deoc’h dija, ha n’hoc’h euz-hu ket selaouet ? Perag e fell deoc’h klevet a-nevez ? Ha c’hoant hoc’h euz-hu ive da zond da veza diskibien dezhan ?\n(28) Neuze e troug-komzjont diouthan, hag e leverjont : Te eo a zo diskibl dezhan, evidomp-ni a zo diskibien Moises. (29) Ni a oar hen deuz komzet Doue ouz Moises ; mes, evit he-man, na ouzomp ket a be leac’h eo. (30) An den a respontaz : Eun dra souezus braz eo ne ouefec’h ket a be leac’h ez eo ; hag hen hen deuz digoret d’in va daoulagad ! (31) Hogen, gouzoud a reomp penaos Doue na zelaou ket an dud fall ; mes mar deu unan-benag da henori Doue, ha da ober he volontez, Doue a zelaou anezhan. (32) Biskoas n’eo bet klevet hen defe den digoret he zaou-lagad da eun den ganet dall. (33) Ma na vije ket hennes a-beurz Doue, na hellje ober netra. (34) Respont a rejont dezhan : Te a zo ganet holl er pec’hed, hag e teuez d’hor c’helen ! Hag e taoljont anezhan er meaz.\n(35) Jesus a glevaz ho doa hen taolet er meaz, hag o veza en em gavet ganthan, e lavaraz dezhan : Ha credi a rez-te en Mab Doue ? (36) Hen a respontaz : Piou eo-hen, Aotrou, evit ma credin enhan ? (37) Ha Jesus a lavaraz dezhan : Gwelet ec’h euz anezhan, hag hen eo a zo o komz ouzid. (38) Neuze e lavaraz : Aotrou, credi a ran, hag en em brosternaz dirazhan.\n(39) Ha Jesus a lavaraz : Deuet oun er bed-man evit eur varnedigez ; evit ma velo ar re na velont ket, ha ma teuio ar re a vel da veza dall. (40) Hag hinienou euz ar Farizianed a oa ganthan, a glevaz kement-se hag a lavaraz dezhan : Ha ni, ha dall omp-ni ive ? (41) Jesus a lavaraz dezhe : Ma vijec’h dall, n’ho pije ket a bec’hed ; mes c’houi a lavar breman : Ni a vel ; hag abalamour da ze ho pec’hed a choum.\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/205&oldid=125309 »


Wilfred Owen, barzh ha soudard\nWilfred Edward Salter Owen, ganet d'an 18 a viz Meurzh 1893 e Croesoswallt ha lazhet er Brezel-bed kentañ d'ar 4 a viz Du 1918, zo ur barzh saoz, a orin kembreat, marvet en Ors (departamant Norzh, Bro-C'hall). Unan eus gwellañ barzhed ar brezel-se eo.\n1 E wrizioù e Kembre\n3 E varzhoniezh\nE wrizioù e Kembre[kemmañ | kemmañ ar vammenn]\nE eontr Edward Shaw Owen en doa c'hoariet mell-droad e skipailh Kembre. Hervez an istorourez Hafina Clwyd e 'Rhywbeth Bob Dydd', e kustume Wilfred mont da vakañsiñ da di-ferm Glan Clwyd, e Rhewl e-kichen Rhuthun.\nUr pennad e voe kelenner saozneg e Bourdel ma reas anaoudegezh gant ar skrivagner anarkour Laurent Tailhade, ha kenskrivañ e galleg a rejont.\nE varzhoniezh[kemmañ | kemmañ ar vammenn]\nDisheñvel-mat e oa e vouezh diouzh hini Rupert Brooke a gane meuleudi d'ar brezel. Kamarad e oa d'ar varzhed Siegfried Sassoon ha Robert Graves .\nLazhet e voe Wilfred Owen ur sizhun a-raok fin ar brezel. Isletanant er Manchester Regiment e oa. Pa sone kleier ar peoc'h en iliz parrez e tegouezhe ar c'heloù eus e varv d'e dud.\nThe Poems of Wilfred Owen, edited with a Memoir and Notes by Edmund Bluden, London, Chatto & Windus, 1952.\nUn nebeud barzhonegoù gant Wilfrid Owen\nAdtapet diwar « https://br.wikipedia.org/w/index.php?title=Wilfred_Owen&oldid=1819745 »


Penaos e oa, ar vuhez en Oriant 'pad ar brezel ?\nChronique de Kerne Multimédia (porte parole Fanny Chauffin) publié le 15/12/17 23:19\nDeuet e oa hiziv Denise ha klasad Valerie da welladenniñ ar repu plasenn Alsace Lorraine evit kompren gwelloc'h mare diaes distruj an Oriant.\nStart e oa bet evit ar vaouez, bet plac'h yaouank, matez en Oriant hiziv oadet a 94 vloaz, da ziskenn an diri betek ar repu, ken bras e oa ar from eviti. Gwelloc'h e oa gortoz displegadennoù an henterez a zisplege d'ar vugale penaos e oa, pa oa ar soniri o skreñjal ba straedoù an Oriant, miliadoù a dud o tiskenn e lec'hioù repu a oa e kêr an Oriant. 80 000 bombezenn a zo kouezhet amañ, gant ar c'hoant distruj penn da benn al lec'h a oa alooubet gant an Alamaned evit o listri-nij. 350 den marv, war ur boblañs 51 000 a dud, a-drugarez da dud fur a ziskenne bewech, pe a yae kuit eus kêr evit mont da Bloue, Kemperle, kichen Paris...\nPenaos e oa, ur wech diskennet e lec'hioù evel-se ? Teñval spontus, gant soudarded e kichen (savet oa bet al lec'hioù-se evito da gentañ), ur c'hwezh fall spontus (betek peder eurvezh, c'hwec'h a wechoù), ur marc'houarn evit aveliñ al lec'h, tud o lavarout o chapeled, tud all gant un aon spontus...\nHa Denise da zisplegañ penaos e oa bet pa oa distrujet an ti e lec'h e oa o chom, pegen start oa ar vuhez, gant mann ebet da zebriñ, gant an aon da vout tapet gant soudarded e straedoù teñval An Oriant, pa zistroe da gousket, hec'h-unan, matez da 17 vloaz gant kerent e Lokmaria-Gwidel...


Ordrenañsoù ar mezeg Macron\nPublié le 25/04/20 5:45 -- mis à jour le 25/04/20 05:45\nKemennadenn n° 2020.04-04 an 24 Ebrel 2020\nAr prantad diaes a dreuzomp en deus rediet an Erounit gall da gemer divizoù e-sell da stourm ouzh ar c'hleñved-red Covid-19. Evel-se, sevenedigezh al lezenn-difraeañ a aotre da ober dre ordrenañsoù ; abaoe an enkaeadur klok divizet ar 17 Meurzh diwezhañ e tegouezh an ordrenañsoù kentañ, kement darbar a zo kemeret evit surentez pep hini, an ordrenañsoù kentañ a vez embannet war Kazetenn Ofisiel gall ar 26 meurzh 2020.\nAr surentez yec'hedel hepken ?\nTabutal a c'hellfemp war danvez ordrenañsoù 'zo, hogen deuet-fall e vije burutelliñ un Erounit evit bezañ kemeret divizoù en difrae, ha pa vefent kamm, lod anezho o vezañ padet a-raok bezañ divizet. Daoust da-se, reizhwiriek eo en em chalañ diwar-benn al liamm eeun gant ar blegenn a enkadenn gleñved-red, da skouer : penaos e c'hello lakaat e bilibann gounidoù sokial 'zo reiñ an tu da enderc'hel skignadur ar viruz ? (Ordrenañs n° 2020-323 ar 25 Meurzh, Testenn n°52 ar JORF(1).\nKalz grevusoc'h eo an ordrenañs-se a zigor un heskinaderezh d'hor frankizoù en ur oc'h ober ur gwir boest Pandora evidomp-ni holl, testenn n°45 ar JORF(2) : evit hor surentez, e laka e pleustr ar Stad c'hall pevar frosezadur melestradurel a-benn aesaat staliadurioù ar c'hehenterezhioù elektronek !?\nNi, parlamantourien vreizhat, bodet hiziv,\nAn heskinerezh don d'hor surentez yec'hedel a zo staliadur ar stignoù bihan plantet e-barzh hon endro (ha ne soñj ket deomp e servijfent da skignañ brezhoneg), o niver a vo hep mar dekkementet (e-keñver ar stignoù kempred staliet evit an 3G hag ar 4G) en anv goloadur hon tiriad dindan ar rouedad 5G (ur skouer arload a vo : ar c'hirri-tan hep blenier), a c'heller tabutal start war ar bouezusted anezhañ evit ar boblañs.\nPiv a garfe hol lakaat da grediñ e teu an dilamadur frankiz-se diwar un emguzuliata gant ar Poellgor a vod reuziadoniourien (epidemiologourien), viruzionourien ha mezeien ?\nUn dra eo e vefe disoñjet gant Pariz ar c'hontrollerezh sevenet betek-henn gant e Ajañs broadel ar stankterioù ; hogen un dra all eo disoñjal pep pennstur evezhiañ evit a sell ouzh doujañs an talvoudegezhioù a vir ar geodedourien da vezañ dreisteztaolet ouzh ar skinoù elektromagnetek : sellout a ra ouzhimp-ni da gentañ-penn hag hor yec'hed eo !\nSoñjal a ra deomp\nOuzhpenn d'an dañjer nested gant ar stignoù-se hag hor yec'hed, ar roll anezho a dalvezo da skignañ kalz traoù nemet brezhoneg, ha gwashoc'h 'zo, ganto e vo tu gouzout ha douarlec'hiañ gwelloc'h c'hoazh ar re n'int ket a-du ervat gant ar galloud kreiz,\nAn ordrenañs-se a dizh hor yec'hed fizikel hag a heskin ar sevenadur demokratel.\nA-du-rall, e vurutellomp\nAl lakadur en arvar eus hor poblañs, atebeget gant an divizoù-se o tibab traoù 'zo a-raok traoù all, pa 'z eus kaoz eus dañjerioù yec'hedel liammet gant ur c'hleñved-red, dibaboù atebeget gant poelloù armerzhel.\nSplann eo n'o deus ket gallet raktresañ ar gouarnamantoù gall ar c'hleñved-red-se, prouet o deus ouzhpenn e oa evito an armerzh pouezusoc'h eget kraf ar yec'hedouriezh abaoe pell. Testeniet eo ne oa ket ar sistem yec'hedel gall peurvat tamm ebet !\nEn amva armerzhel a-vremañ, e hañval deomp dibardonus en dije an Erounit gall kempred graet fae war e zarbaroù rakenskrivet en e lezenn dezhañ diwar-benn an Evezhiañ yec'hedel, da gentañ-penn gant ar redi a zo da wiriekaat pep bloaz ar voniad produioù dediet d'ar riskloù kleñved-red (maskloù, dilhadoù-diwall, manegoù, produioù douralkoolek, vaksinoù).\nAbeg-bezañ un ospital (pe ur greizenn bareañ) a zo pareañ ar boblañs ha neket respont hepken d'ur poell armerzhel !\nAr Stad c'hall a zifurnez hag a zivarregezh evit ober war-dro ar c'hleñved-red.\nNag ar skiant-prenet, nag ar steuñvoù Diwall he deus enframmet, na muioc'h ar splet-se a garje bezañ bet arsellerezh ur c'hleñved-red diwanet pell diouzh he harzoù, n'o deus gallet kemer perzh er stourm a-enep an arnod a vevomp hiziv.\nPaneve krouidigezh ur poellgor skiantourien arbennik he deus ar Stad kemeret kuzul diganto kent kemer he diviz – Poellgor a statudas gant poan diwar-benn perzhioù ar viruz nevez-se – ez eo bet disoñjet titouroù, nevez, gwir eo ; mererezh enkadenn ar c'hleñved-red-se er broioù all en dije gallet talvezout deomp ha ni d'ober heñvel evelto.\nHag e tiskuliomp gant nerzh ha startijenn,\nAn taol marvus-se darc'haouet d'an Demokratelezh a zo al laeroñsi nevez-hont eus hor frankizoù hiniennel en amboaz d'ur frankiz roet da ardivinkoù pellgehentiñ.\nD'ar frankiz dezroet da oberoù armerzhel emañ staget nac'hadur dilennidi eus ar bobl, pa ne vo ket an ardivinkoù-se rediet da gelaouiñ Maered ar c'humunioù diwar-benn an niver hag al lec'h ma vo staliet ar stignoù-kehentiñ-se a zeuio d'en em veskañ en dremmvro kêriat ha plouezat.\nEr Republik C'hall-se, ma 'z eo diwallerezh o c'hoskor unan eus gourbrientoù ar Vaered, an destenn n°45 a dest ez eo dlead ar Maer sujet da youl Pariz. Daniell Cueff, Maer Langoued (bro Roazhon), a c'hall bezañ test, dre m'en doa embannet ar mellad kentañ o verziñ implij ar glifozatoù en e gumun hag ar Vaered all d'e heuliañ. Ar Republik-se a saotr ster an demokratelezh e-unan !\nNi, parlamantourien vreizhat dilennet ent-demokratel,\nA zegas da soñj d'ar Bobl vreton\nHe doa enebet feuls ha gant gwir abeg ouzh plantadur ar c'hreizennoù nukleel (adal 1974) – un amzer ha na c'hall bezañ anavezet gant ar re a zo dindan 50 bloaz – ha berzh he doa graet, hogen n'emañ ket c'hoazh e goudor klok pa c'hellfe skinoù ur gwallzarvoud nukeel goulakaet bennak a darzhfe en ur vro estren. Da-neuze : dleout a rafe c'hoazh akordiñ he fiziañs da Bariz evit bezañ diwallet diouzh an nukleel ? Ha diogel eo ar Bobl vreton da gaout kapsulennoù iod niverus a-walc'h?\nNiver an darbarioù dibarek kemeret en anv an difrae a c'hall tremen er gwir boas. Ho pezit soñj eus ar re kemeret dindan Prezidantelezh François Hollande(3) (2015 ha 2016) en anv ar stourm enep-sponterezh : lod anezho a zo chomet e pleustr !\nAr speredegezh kalvezadel hag an niverek, ma tiskoulmont kudennoù 'zo, emaint o vont ivez da grouiñ re all. Eus krouidigezh an dinamit da zizoloidigezh an dazgweredusted (ar reaktivite), n'eus nemet ar vuhezegezh hag ar furnez a c'hall bevenniñ ha bihanaat ar riskloù kudennoù bras. Petra eo bevennoù an implij a vo graet warc'hoazh eus an diferadennoù a-vremañ embannet evel amzerel, ha piv a raio war o zro ?\nAr berniadur galloudoù etre daouarn un niver bihan tre a zo un dañjer evit pep hini ! Arc'hantaouiñ an imbourc'herezh, an diorreadur a zeu gwitibunan diwar tud anavezet mat, tud tost kenañ ouzh dibaberien bolitikel. Hogen, ha n'eo ket skiant-faltazi, an teknologiezhioù a-vremañ a ro an tu da ebarzhiñ er vaksinoù ur stignad krugañ. An tatouajoù munud-se a vo lavaret hollret evit hor yec'hed hogen ivez evidomp d'en em zilec'hiañ. E pep amzer, ur gouarnamant a ouio ar pezh emaomp oc'h ober...\nE-barzh hor mennad bonreizhel treset evit Breizh warc'hoazh e talvezo an demokratelezh vreton kement hag ar bobl vreton en he holl renkadoù o kemer perzh enni,\nEn aozadur tiriadel a soñjomp enni, e vo doujet ouzh pep dibarded a zo stag ouzh pep korn-bro eus Breizh, interestoù an dud a c'hallo bezañ douget ha difennet a-drugarez d'ar gwladoù ha d'ar c'hevrennoù. Ur Vreizh emren o vont en-dro dre ur pennstur federal he dije roet tro, pergen, da gemer divizoù diouzhtu-dak, a vent gant al lec'helouriezh, hag he dije graet ur respont dezhañ muioc'h a surentez a-benn mirout ouzh skignerezh ar viruz en un tu, hag evit asuriñ un diwallerezh yec'hedouriezhel en un tu all.\nHag e kemennomp\nDiwar-benn gevier ar Stad c'hall evit kuzhat mankoù, troidelloù en divizadennoù hag en darbarioù kemeret adalek bremañ en amboaz da adsevel an armerzh gall. Bezañ war evezh n'eo ket mui a-walc'h, poent eo enebiñ start !\n"Bez' e vezo un a-raok hag ur goude Covis-19" o deus lezet da vezañ klevet seulabred tudennoù politikel 'zo. A-benn aesaat hollad an darbarioù a bado c'hoazh war-lerc'h an "dienkaeadur" e Bro-C'hall hag e Breizh, kuit da heskinañ hor frankizoù e-doug ur prantad padus, e istimomp-ni ez eo dizonest an disklêriadennoù o tont eus tud a zo diwar ar vedelidigezh nevezfrankizelouriel.\n"C'hwi eo atebeien ho surentez deoc'h !"\nAr vouezh vihan-se a glevomp holl, er meziennoù pe en treuzdougoù boutin a zo ken gwir ma 'z eo tremen poent kemer war hor choug kalz divizoù, setu petra eo hon tonkadur mar fell deoc'h c'hoazh bevañ dishual !\nDa-neuze, e istimomp\nNe c'hell ket mad ur boblañs bezañ difennet ervat nemet pa vez douget ha kontrollet gant ar Bobl hec'h-unan,\nEvit gwarantiñ madoù boutin ur Bobl, ne c'hall Stad ebet arouestlañ (ipotekiñ) e Souverended oc'h en em lakaat en ur blegenn a sujidigezh armerzhel, pa vez kaoz eus madoù dav d'an diwall yec'hedel pergen,\nHag e embannomp\nE rank bezañ an Den, e pep amzer, pouezusoc'h eget an urzhaz armerzhel, koulz hag e tle an Den kemer e kont diwallerezh ha redioù an endro evit pep diviz kemeret gantañ.\nE tegasomp da soñj d'ar Stad c'hall\nEmañ pep diviz kemeret gant Pariz o vont a-enep ar Gwir etrebroadel, dre ma laer gwirioù ar Vroad vreton hag he Fobl, gwirioù douget gant ar feur-emglev nemetañ o talvezout kreñv da lezenn etre Breizh ha Bro-C'hall : Feur-emglev Genver 1498(4).\nHag e pedomp anezhi da\nEn em lakaat a-du gant ar steuñvoù Evezhiañ ha Diwall he deus enframmet hec'h-unan ; seul bouezusoc'h eo da geñver saotradur an aer pergen, rak an debarzadurioù a-vremañ a chom pell diouzh an doareoù dav, da skouer, enkaeadur ar vugale er savadurioù skol : m'emañ raktreset gant ar steuñv kement golc'hedoù tommus ha maskloù ha niver ar vugale, pet skol n'o deus da zebarzhadur nemet ur golc'hed ?\nEn em zizober eus ar c'hiriegezhioù n'eo ket gouest da asumiñ, o lezel hor bro Breizh da gemer an darbarioù a vo mat dezhi, evit interestoù hor poblañs nemetken.\nAwenet mat e vije ma kroufe un Ministrerezh an Demokratelezh, ma 'z eo he youl wirion reiñ ar galloud d'ar Bobl, eviti ha drezi.\n1- Ordrenañs n° 2020-323 ar 25 Meurzh 2020, TESTENN n°52 ar JORF, o tegas darbarioù difraeañ diwar-benn ar vakañsoù paeet, padelezh al labour hag an deizioù diskuizh.\n2- Ordrenañs n° 2020-320 ar 25 Meurzh 2020, TESTENN n°45 du JORF, a-zivout azasadur an termenoù hag ar proseadurioù a c'heller dezreiñ da blantadur pe kemmadur ur staliadur kehenterezh elektronek a-benn asuriñ mont en-dro ar servijoù hag ar rouedadoù kehentiñ elektronek.\n3- Lezenn Titouriñ 2015 ha lezenn enepsponterezh 2016.\nMarie-Monique Robin : la croissance, c'est fini par FC le 03/05/2015\nGervel a ra Kevre Breizh d'ar stourm evit an demokratelezh europat par Kevre Breizh le 27/05/2014\nDisadorn e Valencia (Katalunia) emañ Kevre Breizh o tifenn Europa an demokratelezh ha listed ar yezhoù par Kevre Breizh le 21/05/2014